Antoni Riera derrota els germans Fuster i es proclama campió de la ManaCup per primera vegada\n14 Juny 2022 15 Juny 2022 ~ antoniriera\t~ Deixa un comentari\nVuit anys després ho ha aconseguit. Antoni Riera, present al podi de sis de les set edicions anteriors de la ManaCup, a la fi s’endurà la competició regular del Club Scrabble Manacor, la que s’ha disputat cada any i de manera ininterrompuda des de la fundació del club més dinàmic de l’Scrabble del país.\nRiera arriba al triomf una jornada abans d’acabar la competició i després de vèncer en doble duel fraternal els germans Fuster. De manera folgada s’imposà a Lluís. En canvi, amb Andreu, que tenia encara opcions fins i tot de campionat, les coses anaren més estretes. Tot i els dos bingos primerencs de la Ploma de la Verònica, Andreu Fuster es va refer de la situació i a mitjan partida després d’un bingo i una pedra ben multiplicada, se situava per davant en el marcador. La tensió es podia tallar amb un ganivet. Riera respongué amb un GALERIES que, automàticament replicà el Llumer de Ca les Biatrius amb un ESCARDÀS. 342 a 342. Després d’una tirada de transició per a ambdós jugadors Riera semblava prendre un avantatge gairebé definitiu, atès que s’acabaven les fitxes del sac, amb un ENCULEM senzill de 75 punts. Fuster, no obstant això, encara tendria temps de col·locar un altre bingo que no seria suficient per eixugar la diferència que havia obert Riera.\nAmb aquest triomf, la Ploma de la Verònica s’assegurava el campionat, atès que dies abans, Mateu Xurí havia perdut davant Aina Garcia. Si Riera no perdia cap de les seves dues partides, Xurí era l’únic que podia arribar a la ronda final amb opcions de campionat, però per això havia de guanyar els seus dos duels. El Matador del Tauler encetà partida davant la Màster Sènior amb contundència. AMAGUES i ADELITIS atorgaven 100 punts de marge a un Xurí que no podia confiar-se davant una rival sempre temible. La competitiva Garcia s’acostà en el marcador amb un ESGRANAR ja a la tercera tirada. A partir d’aquí, un intercanvi sord de cops semblava mantenir l’avantatge per a Xurí. Dos zeros consecutius del glosador margalidà deixaren la partida en igualtat absoluta, que es mantenia amb dos bingos paral·lels dels dos titans del tauler. La sentència, però, arribà amb un AGREDÍEM de 89 punts per part de Garcia, que servia així en safata el títol a Antoni Riera.\nTant Garcia com Xurí, d’altra banda, resolgueren sense problemes els seus enfrontaments amb Maria Moll i Roger Cosso, respectivament.\nSens dubte, però, la gran revelació d’aquest tram final de campionat ha estat Bel Llull. La Mestra Comera arriba a la Gran Ronda Final amb opcions de podi. S’imposà Llull amb autoritat inusitada i per sobre dels 500 punts a un Pere Grimalt que ha afluixat el ritme després d’haver liderat la competició en el tram inicial de la temporada. I encara més meritori va ser el triomf davant Andreu Fuster en una partida de perfil baix que es resolgué per només dos punts de diferència (381-379) a favor de la pletòrica Mestra Comera.\nA partir d’aquí, trobam una llista de sis jugadors amb deu triomfs, encara amb alguna opció de podi que passaria sempre per una derrota de Mateu Xurí a la Gran Ronda Final. Joan Llodrà després de superar un mal segon terç de temporada, ha encadenat ara dos triomfs consecutius que l’han deixat a les portes del diploma olímpic. Ni Lluís Fuster ni Pere Grimalt pogueren fer res davant el joc recuperat del Conseller Republicà.\nTambé s’ha recuperat d’un lleuger defalliment a les darreres rondes amb triomfs de mèrit indubtable Xisco Truyols. L’Educador de Ca’n Reüll ha firmat amb Maribel Servera la millor partida conjunta de la història de la ManaCup. Mai s’havia traspassat la barrera dels 1.100 punts conjunts, i aquests dos fenòmens escrablístics ho aconseguiren. 635 punts per a Truyols; 513 per a Servera. Total: 1.148 mai vists fins ara a la ManaCup. El rècord el mantenien des del 2019 Joan Pascual i Sebastià Llodrà, amb 1.080. Truyols prengué en aquesta partida històrica l’avantatge amb tres bingos de sortida que li reportaren gairebé 200 punts de coll. A partir d’aquí, reacció de la Gran Nina amb tres bingos consecutius que la deixaren a només trenta punts del de Ca’n Reüll. Truyols, el que mou les fitxes amb els ulls, respongué de forma immediata després de tres tirades de letargia amb un ENGOLITS que tornava a deixar Servera a un scrabble de distància. La X i la H en els faristols de Truyols deixaren la partida sentenciada. L’Educador de Ca’n Reüll vencé també Jaume Rigo en una altra partida mil·lenària, mentre que, per paga, Servera també tombà el coll davant Joan Gelabert i perdia així tota opció d’optar al diploma olímpic.\nQui també viu un gran final de temporada és Maria Gayà. La Mestra Castellera, que acumula en el seu historial tres diplomes olímpics, manté vives totes les possibilitats d’aconseguir el quart després d’imposar-se amb solvència a Bel Andreu, i amb enormes dificultats a una batalladora Esperança Martí. El matx entre Gayà i Martí es resolgué per només dos punts de diferència i gràcies a un bingo salvador de la Mestra Castellera a la penúltima tirada, un espectacular PUNESCA de 90 punts que bé pot valer un diploma.\nEl darrer dels jugadors que tendria diploma (és vuitè) si les coses acabassin així seria Andreu Fuster. Per darrere ell, Joan Gelabert i Maria Moll mantenen també les opcions intactes amb 10 victòries. Mentre que més avall, i encara amb opcions de diploma segons el diferencial, hi ha una llarga llista de 9 jugadors, encapçalats per Joan Pascual, Antoni Alzamora i Bel Andreu.\nPrecisament ha estat Alzamora un dels grans protagonistes d’aquestes dues rondes, en les quals ha sumat l’espectacular xifra de 9 bingos. El Joier Tranquil arriba a la Gran Ronda Final en plena forma. N’han sumats 8, Xisco Truyols, Antoni Riera i Aina Garcia. Aquesta classificació és liderada per un Roger Cosso espaterrant, amb 49 bingos i una mitjana de 3,27 per partida. Sembla que així com estan les coses només Joan Gelabert, amb 47, o Xisco Truyols, amb 45, l’en podrien desbancar.\nJustament Truyols és qui lidera la taula de la millor partida, d’on difícilment el podran moure, amb una impressionant marca de 640 punts. Mateu Xurí ha estat el cinquè jugador que traspassa la franja dels 600 punts en aquesta ManaCup. Merits especials per a Sebastià Llodrà (538) i Bel Llull (537) i també per a Maria Antònia Nadal (512). Un total de 36 jugadors han traspassat la barrera dels 500 punts almenys en una ocasió en aquesta ManaCup. També molt remarcables han estat els 396 de Maria Magdalena Sureda, que continua progressant en el joc.\nLa millor jugada d’aquestes dues rondes l’ha feta Jaume Rigo. L’Amo del Cum va signar un RECLAMIS de 140 punts que va resultar insuficient davant el rigor escrablaire de Xisco Truyols. Destacables són també els 128 d’un FINANÇAT preciós d’Aina Vicens; o el sorprenent JUERIES (116) de Pasqual Sánchez. Continua aquesta taula liderada per Antoni Riera, amb un ABAIXATS de 221 punts, i Mateu Mas, amb un DISSENYAT de 212.\nPel que fa a les conjuntes. Tres mil·lenàries noves. A la històrica ja mencionada de Maribel Servera i Xisco Truyols, també s’hi ha d’afegir la del mateix Truyols amb Jaume Rigo (1.038), que és la tercera millor del campionat; i la de Bel Llull amb Pere Grimalt (1.011). En total, ja s’han jugat 11 mil·lenàries a la temporada d’enguany.\nAra venen dies d’alta activitat escrablística i social: dia 30 de juny tendrà lloc la GRAN GALA FINAL, amb partides finals de ManaCup i ASSEMBLEA incloses. Dia 9 de juliol és el dia triat per al retorn del Ciutat de Manacor, que arribarà a la seva sisena edició, enguany a l’IES Porto Cristo. I de forma imminent anunciarem també les inscripcions per a la Xàmpions d’Estiu, que està a punt de començar.\nNo s’hi val a badar!\nEl líder Antoni Riera fa flaca davant Aina Garcia\n17 Mai 2022 ~ antoniriera\t~ Deixa un comentari\nSemblava que amb dues victòries de coll sobre el segon classificat, Antoni Riera tenia, a falta de cinc jornades, el títol a tocar. Tanmateix, l’actual campiona Aina Garcia, amb un joc sòlid i fiable s’imposà de forma còmoda a un Riera desconegut. La Ploma de la Verònica es va mostrar lent en el joc i poc àgil davant els faristols, en un matx que després d’uns intercanvis inicials va ser sempre dominat per la Màster Sènior. Sí que va poder salvar Riera el seu matx davant Maria Moll i d’aquesta manera manté una partida d’avantatge davant el segon classificat que és ara el bicampió Mateu Xurí. El Matador del Tauler s’imposà primer de forma ajustada a un incòmode Jaume Rigo i amb un marge més ampli a Maribel Servera en partida glosadora i conjugal. La Gran Nina no va poder fer res per remuntar un ALLIÇONE de 122 punts a l’inici del segon terç del matx.\nAlerta, molt alerta, caldrà anar amb el tercer en discòrdia en aquest esprint final de la ManaCup més multitudinària de la història. Andreu Fuster ha sumat també dues victòries en aquestes dues darreres partides. El Llumer de ca les Biatrius s’imposà de forma ajustadíssima a Aina Garcia, ara quarta classificada i clara optant al podi, i de manera més folgada a Roger Cosso. El Pastisser de Sarrià no va poder encadenar el segon triomf consecutiu després d’un triomf històric davant Maribel Servera. Cosso traspassà els 600 punts i signà una targeta amb cinc bingos, un dels quals de 149 punts. Servera només pogué jugar per maquillar el resultat davant l’allau de joc i punts del Pastisser, que es manté cinquè amb opcions clares de diploma olímpic i fins i tot de podi.\nLa sisena a la taula és Maria Moll. La Llendera Portolana no s’atura de donar alegries i té gairebé assegurat el guardó com a millor debutant a la ManaCup. Moll hagué de tombar el coll davant el líder Riera, però s’imposà sense problemes a un Jaume Rigo que s’ha desinflat en aquestes dues darreres partides.\nPerò sens dubte la gran sorpresa d’aquestes dues rondes l’ha donada Bel Llull. La Mestra Comera s’ha situat setena i en posició de diploma olímpic en derrotar primer Joan Gelabert i després Xisco Truyols. Amb 9 victòries en 13 partides, Llull manté encara totes les opcions, fins i tot de podi. Un premi, sens dubte, a la constància i la seguretat en el joc de la Mestra Comera.\nLa vuitena posició l’ocupa Pere Grimalt. Qui fou líder de la competició durant algunes jornades recupera posicions de diploma olímpic després de derrotar primer Bel Andreu i després Joan Gelabert.\nDestacam també com a doble victòria de mèrit els triomfs de Lluís Fuster davant dos veterans com Carles Díez i Antoni Alzamora i que l’han situat novè, a les portes del diploma olímpic. O les dues partides de més de 500 punts de Joan Llodrà que deixen el Conseller Republicà més a prop del somni diplomat. Meritòria és també Marina Forteza, que en el seu segon any a la competició ja suma més triomfs que derrotes i és la primera jugadora a la classificació (22a) que no és top400, tot i que ja s’hi acosta perillosament!\nFinalment remarcam els debuts de Joan Umbert (358 punts a la seva segona partida oficial) i de David Monzonís. El Clown Badmintonista ha iniciat el camí cap a la consecució dels 200 punts. Una fita que estam segurs que ben aviat arribarà.\nLa lluita pel triomf final serà acarnissada, com també ho serà pel podi i pels diplomes olímpics. No és debades que, ara mateix puguem dir que fins i tot el gruix de jugadors amb set triomfs podrien optar a un diploma olímpic… Parlam de 32 escrablaires, gairebé la meitat dels que competeixen!\nNo oblidem que ara mateix hi ha 31 jugadors amb una mitjana superior als 400 punts per partida, un fet que fa que qualsevol resultat sigui imprevisible.\nEn aquestes dues rondes, qui ha prosperat de bon de veres a la classificació del rècord d’scrabbles ha estat Roger Cosso, que n’ha sumats 7 en dues partides, els mateixos que Maria Gayà, que arriba a final de temporada en un estat de forma encomiable. Fins a 9 jugadors han aconseguit signar sis bingos en aquestes dues rondes: Joan Gelabert, Andreu Fuster, Joan Pascual, Aina Garcia, Maria Moll, Miquel Servera, Cati Sureda, Bel Llull i Pasqual Sánchez. Així, aquesta classificació resta ara liderada, de forma destacada, per Roger Cosso, amb 43 bingos i una estratosfèrica mitjana de 3,31 bingos per matx. El segueixen Joan Gelabert, amb 40, i Andreu Fuster i Xisco Truyols amb 37.\nNo hi ha novetats importants a la taula de les millors partides. Xisco Truyols continua liderant-la amb un matx de 640 punts, seguit de Joan Gelabert amb 627; i Bel Andreu amb 614. Molt remarcable és l’arribada a la categoria de sis-centenari de Roger Cosso (606 punts davant Maribel Servera), i encara més la de la debutant a la ManaCup Àngela Cortès, que en va signar 593 davant Assumpció Esteva. Mateu Marcé, per part seva, superava per segona vegada el llindar dels 500 punts, ara davant Cati Sureda, amb un millor matx de 549 punts. Andreu Fuster, Joan Llodrà, Carles Díez, Antònia Riera Salom i Bel Llull també han signat millors partides de més de 500 punts en aquestes dues rondes, en una demostració de l’increment del nivell d’exigència a les rondes finals. Remarcables també són els més de 450 punts de Joan Munar i Júlia Boqué. Tant l’Obrer del Much com la Viatgera Santjoanera demostren jornada a jornada que creixen com a jugadors. Dins la franja dels 300 són altament destacables l’entrada fulgurant de Joan Umbert (358 punts de l’Informàtic Camel·lo en la seva segona partida oficial) i la de Joan Bonet (348 davant el també novell Joan Moragues).\nFins a nou jugades centenàries s’han sumat a la llista de les millors tirades. Un REBOTATS (149) de Roger Cosso per doblegar Maribel Servera, que en va sortir rebotada i va ser alliçonada per Mateu Xurí (ALLIÇONE, 125); un FAIXADA de 122, de Lina Riera davant Francesc Vernet; un immaculat NETEJARÀ de 119 punts de Pau Riera davant Francesca Font; un fantasiós NOVEL·LADES de Marina Forteza que li va atorgar 119 punts davant Miquel Morey; un extraterrestre TERRAQÜIS d’Àngela Cortès davant Assumpció Esteva; els 101 punts d’un ACURÇAM tan viu com útil per part de Carles Llull; i dues centenàries clavades: les MARINES de Maria Gayà i l’ESTANYEM de Pasqual Sánchez. Aquesta taula continua liderada per Antoni Riera (ABAIXATS, 221), seguit de Mateu Mas (DISSENYAT, 212) i Pere Grimalt (ENCAVALL, 194).\nDues noves mil·lenàries s’han sumat en aquestes dues rondes a les sis que ja s’havien aconseguit fins ara. Partidassa de Carles Díez (542) i Joan Pascual (480) per sumar un total de 1.022 puntassos en el que és la tercera millor partida conjunta de la temporada. L’altre matx interestel·lar el disputaren Roger Cosso (604) i Maribel Servera (413), per un total de 1.019 punts. Fins a nou partides més s’han sumat a les nou-centenàries ja existents, un total de 43! Lideren aquesta taula encara Antoni Riera i Joan Pascual (1.063), seguits de Xisco Truyols i Maria Gayà (1.026).\nBel Andreu rebenta el marcador davant Lluís Fuster i supera els 600 punts en una partida\n21 Abril 2022 21 Abril 2022 ~ antoniriera\t~ Deixa un comentari\nLa ManaCup no té aturall. Ja s’han disputat 11 de les 16 rondes previstes i els jugadors compleixen els seus compromisos competitius amb una fidelitat admirable.\nAntoni Riera ha consolidat el seu lideratge al capdavant de la classificació amb sengles triomfs davant Roger Cosso i Xisco Truyols. Davant el Pastisser de Sarrià, la Ploma de la Verònica tengué serioses dificultats que pogué superar en travessar l’equador de la partida. Més folgada fou la victòria davant l’Educador de Ca’n Reüll, que hagué de batallar infructuosament contra una successió infinita de mals faristols. Ara Riera és líder de la competició amb dues victòries de coll sobre la segona classificada, que és ara Maribel Servera. La Gran Nina de Manacor s’ha aconseguit col·locar just per darrere Riera, tot i la travelada que va patir davant un Jaume Rigo que ha esdevingut un autèntic matagegants i es manté en quarta posició tot i la derrota que li infligí Roger Cosso. Maribel Servera, per part seva, es va poder refer de la derrota davant l’Amo del Cum amb una victòria contundent davant Joan Pascual. Els dos components del BigFour disputaren un duel desigual en el qual Servera traspassà els 500 punts.\nLa tercera posició del podi la completa Mateu Xurí. El Matador del Tauler ha recuperat terreny després d’encadenar dos triomfs consecutius. El primer davant Joan Gelabert i el segon davant Pere Grimalt, que va posar en vertaderes dificultats el glosador viler.\nJust per darrere Jaume Rigo, i ja en cinquena posició s’hi situa Roger Cosso, que ja hem dit que es va refer de la seva derrota davant la Ploma de la Verònica amb un triomf ple de serenor davant l’Amo del CUM.\nLa sisena posició està en mans ara mateix de l’actual campiona, Aina Garcia. La Màster Sènior ha sumat també dues victòries consecutives i relativament còmodes davant Aina Vicens i Maria Gayà, i això l’ha catapultada a posicions de diploma olímpic i també amb possibilitats d’optar encara a revalidar el títol a l’espera de qualque sopegada d’Antoni Riera.\nMaria Moll continua el seu camí cap a convertir-se en la millor debutant de la temporada. Aquesta vegada, i jugant sempre per sobre dels quatre-cents punts, s’ha imposat amb solvència davant Joan Llodrà i Bel Llull, dos jugadors experimentats que no pogueren trobar encletxes per barrobinar el joc rocós de la Llendera Portolana.\nEl darrer jugador que ocupa posicions de diploma olímpic és Andreu Fuster. Dues victòries d’una contundència important davant Maria Antònia Nadal i Carles Díez han retornat el Llumer de Ca les Biatrius a situació des de la qual encara pot aspirar a tot.\nFora dels diplomes olímpics, però també com a darrer jugador amb vuit victòries, hi ha Pere Grimalt. El Zelador Ros perdé el seu matx davant Mateu Xurí, però en canvi s’imposà a tot un altre BigFour com Joan Pascual. Grimalt, que va ser líder de la competició durant un bon grapat de jornades, té encara a tir tant el podi com fins i tot el títol.\nEn aquestes dues rondes han debutat quatre jugadors amb resultats desiguals. Àngela Cortès, la Filòsofa Llongueta, és una jugadora experimentada que s’estrena ara a la ManaCup, i ha completat un ple de triomfs, el primer davant el també debutant absolut Jaume Amengual, que en la seva partida d’estrena arribà als 200 punts, i el segon davant el també experimentat Pasqual Sánchez.\nPrecisament, el Fisioterapeuta Equí superà els 500 punts en la seva partida d’estrena davant Joan Bonet. En Viudès de Mendia és bon aprenent i ja en el seu segon matx tastà la dolçor de la victòria davant Jordi Caldentey, en una partida igualadíssima on l’Esmolador de les Lletres, tot i caure derrotat, va obtenir el seu millor resultat d’enguany.\nSens dubte, l’espectacle en aquesta ronda l’ha posat Bel Andreu. La Filòloga del Molí ha esdevingut la tercera jugadora que ha superat els 600 punts en una partida. Qui veié passar el fibló filològic per davant fou Lluís Fuster, que aquesta vegada no pogué arribar als 300 punts. Només en aquest matx, Bel Andreu va signar quatre bingos.\nAlerta, però, amb un bon grapat de jugadors que també han signat les seves millors partides en aquestes dues rondes. Precisament el mateix Lluís Fuster en va enflocar 575 a Esperança Martí. Mateu Marcé en sumà 517 davant Francesca Font, mentre que Andreu Fuster arribà fins als 508 davant Maria Antònia Nadal. Molt remarcables són els 481 de Miquel Servera. El Llanterner de la Glosa s’imposà amb aquestes xifres a Xisca Nadal.\nDavant Maria Magdalena Matamalas, Guillem Melis arribà als 400 punts per primera vegada aquesta temporada. Tot i els 435 punts assolits, però, hagué de vinclar el genoll davant la major experiència de la Dentista de Son Gener.\nUna altra que no s’atura de progressar és Antònia Galmés. La Doctora de Son Real amb només sis partides oficials d’experiència, ja ha aconseguit superar la difícil barrera dels 400 punts, en aquest cas amb 407 davant Assumpció Esteva. La Traductora Soviètica continua lluitant per consolidar-se dins el grup del top300.\nUna lluita, aquesta, en la qual l’acompanya Olimpia Viguín. La Marinera Talaverana aconseguí un triomf de mèrit davant el debutant enguany també Joan Moragues i traspassà per primera vegada la franja dels 300 punts (349).\nEn qualsevol cas, la classificació de la Millor Partida continua liderada per Xisco Truyols (640) i Joan Gelabert (627).\nPel que fa al rècord d’scrabbles, Roger Cosso es mostra molt fiable en aquesta estadística i ja en suma 36, amb una mitjana de 3,27 per matx. El segueixen Joan Gelabert, amb 34; i Xisco Truyols amb 32.\nEn aquestes dues rondes, tres jugadors han signat set bingos: el mateix Roger Cosso, Bel Andreu i Andreu Fuster; mentre que Xisco Truyols, Maribel Servera, Pau Riera, Mateu Xurí, Maria Moll, Miquel Servera, Xavi Castelló i Mateu Marcé n’han certificats sis.\nLa Millor jugada d’enguany continua en mans d’Antoni Riera, amb la bicentenària (224) ABAIXATS. Només un altre jugador ha aconseguit una bicentenària enguany. És Mateu Mas, amb la sensacional DISSENYAT (212).\nja hi ha 21 jugadors que almenys en una ocasió han aconseguit traspassar els 100 punts en una jugada. En aquestes dues rondes s’hi han afegit Xisco Truyols amb un BEGUESSIN de 118; Lluís Fuster, que va fer exhalar la rosa a Esperança Martí amb un EXHALES de 114; Francesca Font que va fer cenyir-se al guió a Marc Capó amb un CENYIRAN de 106 puntassos; i Andreu Fuster, que va posar ordre davant Carles Díez amb un MAQUETÀS de 104.\nEn aquestes dues rondes, s’ha afegit una nova mil·lenària a les cinc ja certificades. Com se sap, Joan Pascual i Antoni Riera han jugat fins ara la millor partida conjunta, amb un total de 1.063 punts. Ara s’hi han afegit, en segona posició, Xisco Truyols i Maria Gayà, amb una partidassa de 1.026 punts.\nA banda de les sis mil·lenàries, s’han disputat un total de 29 partides més que han superat els 900 punts. Tota una demostració de força i qualitat per part dels nostres jugadors.\nI atenció a aquesta nova dada: 30 jugadors tenen una mitjana de més de 400 punts per partida. Es tracta d’una fita mai assolida al nostre club. Per fer-nos a una idea de la magnitud d’aquesta xifra, a la primera edició de la ManaCup només cinc dels vint participants traspassaren els 400 punts per partida. Enhorabona, idò, a tothom, i a continuar creixent!\nAntoni Riera, nou líder en solitari de la ManaCup\n20 Març 2022 ~ antoniriera\t~ Deixa un comentari\nPrimer va ser Joan Gelabert, inicial i efímer capdavanter de la classificació a la primera ronda. Després arribà Pere Grimalt, que va dominar invicte i amb mà de ferro la ManaCup fins a la ronda 7. Ara, però, el Zelador Ros ha passat el relleu a Antoni Riera, que amb una sola derrota se situa líder en solitari de la competició just en el moment que hem travessat l’equador del campionat.\nLa Ploma de la Verònica va superar en una partida agònica Jaume Rigo. L’amo del CUM, que va refer-se després de la sotragada davant Pere Grimalt, no va veure un ALBIRAM que li hauria servit per arrissar, guanyar la partida i situar-se líder de la competició.\nEn l’altra partida, Antoni Riera jugava un dels matxs més esperats de la competició. Maribel Servera, amb mitjanes superiors als 450 punts per partida, i amb un diferencial potent, la Gran Nina arriba al duel de dos BigFours essent tercera a la taula. La partida no va decebre ningú. Quatre bingos perhom i una jugada quasi centenària per a cada jugador certificaren una mil·lenària en la qual la iniciativa va ser sempre per a Servera. Un EMPODERA nul va canviar la tendència del matx i el resultat final, que situa Riera líder de la competició.\nAixò no hauria estat possible sense la derrota ja esmentada de Pere Grimalt davant Jaume Rigo i també enfront de Maribel Servera. Aquesta vegada la Gran Nina no va donar el braç a tòrcer. Quatre bingos li serviren per jugar la seva millor partida de la temporada i fregar els 600 punts.\nQuart a la taula és Roger Cosso. El Pastisser de Sarrià es mostra intractable enguany i, a més de ser un dels millor binguers de la competició (29 scrabbles l’avalen) només ha vinclat el genoll en dues ocasions. De forma incontestable, i amb un excel·lent matx de 582 punts, s’imposà a Margalida Bonnín, que ha vist aturada en aquestes dues rondes la seva excel·lent progressió. L’altra victòria, d’enorme transcendència, la va sumar davant Aina Garcia.\nEl primer jugador amb tres derrotes és Xisco Truyols. L’Educador de Ca’n Reüll va superar Joan Pascual de forma folgada, amb més de 150 punts de coll. En canvi, hagué de tombar el coll davant Joan Gelabert. El Dimoni de l’Atib, que ja suma 29 bingos aquesta temporada, és desè a la taula i manté intactes les opcions de triomf final.\nJa hem esmentat la derrota de Joan Pascual davant Truyols. L’Arquitecte de les Lletres, però, va poder rescabalar el terreny perdut en l’altre duel de BigFours d’aquestes dues rondes. De fet, el Mateu Xurí – Joan Pascual enfrontava els dos únics jugadors que fins ara han pogut repetir victòria final a la ManaCup. Aquesta vegada no hi hagué color i Pascual, amb eficàcia germànica, s’imposà al Matador del Tauler. Joan Pascual és ara setè i Mateu Xurí, tanca les posicions de diploma olímpic en vuitena posició.\nEn aquestes dues rondes hem de destacar també el debut de dos nous jugadors que prometen partides felices. Marga Gelabert, per exemple, ha iniciat el seu camí a la ManaCup amb dues victòries contundents. La Lletrista Florida s’ha imposat a Àngela Cuesta i Joan Moragues i ja pot dir que és la primera debutant de la nostra història que esdevé top400. Per part seva, Moragues, després de la derrota davant la solvent Gelabert, obtenia la seva primera victòria davant Jordi Caldentey. De fet, l’Enginyer Cuixa va aconseguir traspassar per primera vegada els 300 punts en la seva segona partida oficial, un mèrit del qual no tothom pot bravejar.\nAltres resultats destacables són la victòria de Joana Maria Pasqual davant Esperança Martí, el triomf ajustadíssim de Maria Magdalena Matamalas davant Antoni Alzamora, el triomf incontestable de Francesca Font davant Lluc Cànovas, o la de Clara Zambrana davant Miquel Servera.\nJa hem esmentat els dos líders a la classificació de Més Scrabbles. Roger Cosso i Joan Gelabert, amb 29 bingos i una mitjana de 3,29 scrabbles per matx, lideren aquesta taula just per davant Antoni Riera, que els segueix amb 27. En aquestes dues rondes, Lina Riera i Maribel Servera han estat les més anotadores, amb vuit bingos perhom, seguides de Joan Pascual, amb 7, i d’un grup de 6 jugadors amb 6: Roger Cosso, Cati Sureda, Joan Gelabert, Aina Vicens, Andreu Fuster i Maria Gayà.\nLa classificació de millor partida la continuen liderant Xisco Truyols (640), Joan Gelabert (627) i Antoni Riera (594). En aquestes dues rondes fins a 16 jugadors han pogut millorar la seva millor partida fins ara. Estratosfèrics han estat els 593 de Pau Riera davant el company glosador Miquel Servera; o els 582 de Roger Cosso davant Margalida Bonnín. Cal esmentar com a especialment meritoris els 480 de la debutant enguany Francesca Font, que fa passes de gegant per esdevenir top400 ben aviat; o els 429 de Joan Munar, que tot i perdre davant Cati Sureda, superava per primera vegada la barrera dels 400, una circumstància semblant a la que visqué Júlia Boqué davant Antònia Galmés. Precisament la Doctora de Son Real, ja s’hi acostava, als 400, amb els 376 davant Olímpia Viguín.\nPel que fa a les millors Jugades, Antoni Riera, amb ABAIXATS (221) continua liderant aquesta taula, seguit pel DISSENYAT (212) de Mateu Mas i l’ENCAVALL de Pere Grimalt (194). Fins a cinc centenàries s’han escripturat aquestes dues rondes. CALÇADES (134) d’Antoni Alzamora; CARRONYES (108) de Joan Gelabert; VENJARES (107) de Lluís Fuster; SENYÀVEM (106) de Maria Antònia Nadal; i AL·LEGANT (102) Victòria Sancho.\nPel que fa a les partides conjuntes, continuen liderant Joan Pascual – Antoni Riera (1.063), amb la companyia d’una nova mil·lenària: Maribel Servera – Antoni Riera (1.020). Les terceres en aquesta taula són Maribel Servera – Aina Vicens (1.010). Cin nou-centenàries s’han afegit a la planta noble d’aquesta taula: Andreu Fuster – Maria Gayà (967), Pere Grimalt – Maribel Servera (964), Aina Garcia – Carles Díez (921), Joan Pascual – Xisco Truyols (919) i Andreu Fuster – Lina Riera (911).\nLes rondes 10 i 11 ja han començat a rodar. Podem dir que hi ha encara 18 jugadors que tenen tres derrotes o menys que aspiren al campionat, i un total de 32 que encara poden aspirar al podi. Un total de 44 tendrien encara possibilitats d’obtenir un diploma olímpic. Continua la festa!\nPere Grimalt fulmina Antoni Riera i consolida el seu lideratge a la ManaCup, ara en solitari\n12 febrer 2022 ~ antoniriera\t~ Deixa un comentari\nJa és oficial. El Zelador Ros competeix enguany per guanyar la ManaCup. Passades les set primeres rondes, Pere Grimalt es manté invicte al capdamunt de la taula. El nivell d’exigència de la competició s’eleva a cada ronda que passam i Grimalt va guanyar els seus dos matxs per un marge estretíssim de punts. Tot i els quatre bingos sumats davant Maria Moll, només superà la Llendera Portolana per uns escassos 25 punts. I més ajustada va ser encara la victòria davant Antoni Riera. La Ploma de la Verònica i Grimalt disputaven una partida que servia per dirimir no sols el lideratge del campionat, sinó també l’honor de ser-ne l’únic jugador invicte. La partida no decebé ningú. Alternatives al marcador, amb un Riera que començà molt sòlid amb dos bingos. En el terç central del matx, Grimalt remuntava posicions i contra les cordes Riera pegà una revinclada d’orgull amb un GUIARES que seria insuficient davant el millor joc final de Grimalt, ara nou líder en solitari.\nQui ha recuperat la forma perduda a la temporada passada és Maribel Servera. La Gran Nina disputà una de les millors partides del campionat davant Aina Vicens. El matx va ser taquicàrdic. Encetava Maribel Servera amb dos bingos a les dues primeres tirades, que reberen la resposta de quatre consecutius per part de la Computadora Felanitxera, que a la cinquena tirada liderava la partida amb una seixantena punts d’avantatge. La segona meitat de la partida va suposar un intercanvi de cops sord i duríssim. La Gran Nina col·locava un CORPRÈN de 66 punts que s’intuïa totalment insuficient per pal·liar la distància que havia pres Vicens, que respongué amb un NU de 16 punts que la deixaven amb 48 punts d’avantatge en una partida que moria irremissiblement. Sense peces, sense escarrassos, sense bingos, la Gran Nina de Manacor tragué el geni dels grans dies i sumà encara 28 punts amb DOPI i 18 amb LI per tancar. El llast del faristol restant de Vicens (7 punts) va ser determinant per tombar la balança cap al costat de Servera, que ara és segona a la taula classificatòria.\nEl tercer a la general és Jaume Rigo. L’Amo del CUM demostra un creixement exponencial cada dia que passa i en la seva tercera ManaCup ja és capaç de derrotar els jugadors més experimentats. Ho va aconseguir amb Joan Llodrà, que ha acabat sempre les seves ManaCups en posicions de diploma olímpic, i sobretot també davant Aina Garcia, l’actual campiona de la competició. El matx, igualadíssim, hagué d’esperar fins a la quarta tirada per veure el primer bingo, que caigué del costat de Rigo, que n’encadenà un altre amb un interessant OMETRIES. Garcia, però, pogué respondre amb sengles scrabbles, un dels quals va resultar ser un contundent MARCEJA de 92 punts. Amb lleuger avantatge per a Rigo, la partida s’estabilitzà i ambdós jugadors feren cinc tirades cercant el bingo diferencial. L’aconseguí la Màster Sènior, amb un VIATGERS de 78 que, una vegada rebuda la resposta de Rigo la deixaven només amb dos punts d’avantatge. Semblava que només podia sortir-ne vencedor qui tancàs, i així fou. De fet, després de jugar Rigo la final OL, de 13 punts, només el punt restant al faristol de Garcia tombà la partida del costat de l’Amo del CUM, que a tancat ronda enfilat al tercer caixó de la competició.\nQuart és Antoni Riera que perdé amb Pere Grimalt com ja s’ha relatat més amunt, però pogué derrotar en una partida frenètica Mateu Xurí. S’enfrontaven dos membres del BigFour i ho feren amb solvència. Intercanvi inicial de bingos que a mitjan partida aconseguí desequilibrar Riera amb RECLUTIN. Un millor aprofitament de peces i parets per part del Matador del Tauler reequilibrà la partida, que arribà a les tirades finals amb lleuger avantatge per a Xurí. Només una arrissada podia salvar la desfondada que havia patit la Ploma de la Verònica durant el terç central del matx. Acorralat, Riera sabé aprofitar l’únic forat amb un PISPARÀS que arrissava i tancava la partida a favor seu.\nEl cinquè a la taula, atenció, és un altre component del BigFour. Joan Pascual ja acumula un diferencial de 810, el més alt del campionat, i frega els 500 punts de mitjana per partida. L’Arquitecte de les Lletres ha aprofitat bé l’any sabàtic i es mostra amb una solidesa que confirma la seva competitivitat incontestable. El campió de les dues primeres ManaCup s’ha imposat de forma contundent en aquestes dues rondes a Antoni Alzamora (188 punts de marge) i a Xavi Castelló (233 punts de coll). Amb aquestes xifres és el capdavanter d’una llista d’11 jugadors amb cinc triomfs.\nEl sisè classificat, també amb un diferencial potentíssim de 806 punts, és Mateu Xurí. Sobreviu, el Matador, amb totes les opcions, tot i la derrota davant Antoni Riera. I ho fa perquè salvà in extremis una partida que semblava que tenia perduda. Maria Moll. La partida va començar molt equilibrada. Moll, que renuncià a l’avantatge d’obrir el matx per canviar fitxes, prengué la iniciativa de la partida amb dos bingos, que tengueren la resposta de només un per part de Xurí. Arribaren a la vuitena tirada amb només dos punts de marge per a Moll, que prenia la iniciativa en el marcador amb un tercer bingo, un EMPANEN de 73 punts. Intercanviaren peces i jugades sòlides Moll i Xurí, Xurí i Moll. Mentre la Llendera Portolana avançava amb un AVENÇO de 36 punts, el Matador del Tauler es mostrava molt més justicier amb un QUERELLEN de 46 i un ACATO de 34 que pareixia premonitori d’una claudicació xuriniana. La darrera tirada de Moll va ser de 45 punts amb TAXI. 68 d’avantatge i les set darreres fitxes al faristol de Xurí, que respongué amb una bellíssima i fatal arrissada de 73 punts, POLEIXIN, per donar la polida final a una partida de les que fan història o salven un campionat.\nEl setè a la taula és Xisco Truyols. L’Educador de Ca’n Reüll és una garantia de joc, de punts i d’espectacle. Els dits més estàtics del campionat s’imposaren amb solvència a Bel Andreu. La Filòloga del Molí no va poder fer res davant l’allau de joc de Truyols, que va signar quatre bingos en aquesta partida, el millor dels quals IL·LUSTRES, de 86 punts. L’altra partida, però, la perdé Truyols davant Aina Vicens. La Computadora Felanitxera, seguríssima en el joc, dugué sempre la iniciativa de la partida i cercà els scrabbles amb paciència de formiga. Un, dos, tres… per afrontar amb un avantatge que semblava insalvable per a Truyols el darrer terç del matx. 135 punts d’avantatge tenia quan va fer la darrera tirada Vicens. Però el de Ca’n Reüll respongué amb un PISCAREN de 89 punts que li serví per arrissar i quedar amb la mel de la victòria als llavis… Perdé per 16 punts de diferència. Aquesta justíssima victòria de Vicens serveix a la Computadora Felanitxera per quedar en vuitena posició, la darrera de les que atorguen diploma olímpic.\nFins a 25 jugadors manegen una mitjana superior als 400 punts per partida i estam segurs que a les pròximes rondes aquesta xifra augmentarà perquè el nivell de joc mostrat fins ara és suprem.\nJoan Gelabert, amb 23 bingos i una mitjana de 3,29 per partida, continua liderant la taula del rècord d’Scrabbles, però ara empatat amb Roger Cosso, que n’ha signats 9 en dues partides. El tercer en aquesta taula és Antoni Riera, amb un menys, 22. Els jugadors més destacats en aquestes dues rondes a l’hora de col·locar les set lletres del faristol han estat el ja esmentat Roger Cosso (9 en dues partides), Antoni Riera (7), Joan Pascual (7), Aina Vicens (7), Andreu Fuster (7) i Jaume Vives (7).\nEl podi de la classificació de Millor Partida continua inamovible. Al capdavant, els estratosfèrics 640 punts de Xisco Truyols, seguits de Joan Gelabert amb 627 i Antoni Riera, amb 594.\nEn aquestes dues rondes, la millor partida signada ha estat per a Joan Pascual, amb 591 punts davant Antoni Alzamora. És la cinquena millor partida del campionat fins ara. Però és que l’altra partida jugada per Pascual, en aquest cas davant Xavi Castelló, ha estat de 563 punts. Qui també signava la seva segona partida de 500 punts aquesta temporada era Jaume Vives, amb una targeta de 552 davant Pau Riera, mentre que Roger Cosso en feia 540 davant Antoni Alzamora. També Maria Magdalena Matamalas (523) i Aina Vicens (504) assolien per primera vegada el mig miler de punts.\nRemarcables són també els 413 de Francesc Vernet davant Lluc Cànovas, que superava així per primera vegada en aquest campionat els 400 punts. I absolutament meritoris els 368 de Xisca Nadal, que traspassava el llindar dels 300 per primera vegada, alhora que també aconseguia el seu primer triomf en aquesta ManaCup. La Font de les Llunes demostra constància i fortalesa i aquest resultat és auguri de grans noves partides. També ha traspassat aquesta frontera Marc Capó. El Vicari Ferrioler apuntava, precisament davant Xisca Nadal 335 que li serviren també per rematar el seu primer triomf. El segon consecutiu li arribaria davant Àngela Cuesta, amb 356. La millora en el joc de Capó fa pensar que ben aviat es consolidarà en la franja del top300. D’altra banda, la debutant absoluta Antònia Galmés s’estrenava amb victòria ajustadíssima davant Jordi Caldentey. La Doctora de Son Real, en la seva primera partida oficial ja obtenia 304 punts que han de suposar-li cent cavalls de força per continuar la seva singladura escrablística amb creixement continuat.\nEntre les noves jugades centenàries hi ha un preciós DELISSIS de Joan Pascual davant Antoni Alzamora, que li va reportar 131 punts, la cinquena millor jugada del campionat fins ara. El XOCARES de Joan Llodrà davant Margalida Bonnín (104) no va ser suficient per pal·liar la sagnia que la Periodista Petrera va infligir al Conseller Republicà. Aquesta classificació continua liderada per l’ABAIXATS d’Antoni Riera (221), seguit de Mateu Mas amb DISSENYAT (212) i ENCAVALL, de Pere Grimalt (194).\nFinalment, en l’apartat de Millor Partida Conjunta, són absolutament remarcables dues noves mil·lenàries. D’una banda, l’ajustadíssima victòria de Maribel Servera davant Aina Vicens (506-504, per a un total de 1.010), que es converteix en el segon millor matx conjunt del campionat, just per darrere els 1.063 d’Antoni Riera i Joan Pascual; i de l’altra el triomf incontestable de Roger Cosso davant Antoni Alzamora (540-463, per a un total de 1.003 punts). La tercera millor partida fins ara jugada es una altra mil·lenària, la que jugaren Bel Andreu i Antoni Llull (583-421, per a un total de 1.004). Cal dir que en aquestes dues rondes s’han jugat un total de 7 partides nou-centenàries per completar un total de 27 partides que ja han superat els 900 punts.\nDos nous fitxatges\nAprofitam aquest final de crònica per saludar Marga Gelabert i Joan Moragues com a nous flamants fitxatges del Club Scrabble Manacor. La seva incorporació situa la participació activa d’enguany a la ManaCup en un rècord mai vist a l’Scrabble nostrat: 64 jugadors en una competició regular! Gràcies i benvinguda Lletrista Florida, gràcies i benvingut Enginyer Cuixa.\n17 gener 2022 17 gener 2022 ~ antoniriera\t~ Deixa un comentari\nDisputades ja les rondes 4 i 5 d’aquesta setena ManaCup, Pere Grimalt continua com a líder intractable de la competició. El Zelador Ros es va imposar sense problemes a Antoni Alzamora i Xisco Truyols i consolida així la seva posició de privilegi a l’espera de nous embats.\nEl segueix a la taula la debutant Maria Moll, que mostra un nivell competitiu encomiable. La Llendera Portolana s’imposà amb solvència a Carles Díez, que ja és tot un top400 consolidat, i sobretot a Andreu Fuster, campió de dues Xàmpions i un jugador temible per a qualsevol adversari. Caldrà que seguim de molt a prop aquesta jugadora, que ara mateix es perfila com una de les candidates al títol. Les pròximes jornades seran determinants per valorar-ne l’evolució.\nEl tercer en el podi és Antoni Riera. La Ploma de la Verònica superà una partida complexa davant Joan Llodrà. Tot i els quatre bingos de Riera, el Conseller Republicà va ser sempre dins el matx i reservà opcions de triomf fins al final. La segona victòria del tercer classificat va ser davant Margalida Bonnín.\nVenint des de darrere, després de la seva derrota inicial, Mateu Xurí ja és en posicions de diploma olímpic i amb el millor diferencial del campionat. El bicampió de la ManaCup es va imposar amb diferencial important a Andreu Fuster, mentre que hagué de patir d’allò més per doblegar Carles Díez. El Fill de na Ludi no va donar el seu braç a tòrcer, però no pogué donar valor als tres bingos que enflocà al Matador del Tauler, que només en va fer dos.\nQui es mostra molt sòlida en aquest inici de campionat és Aina Vicens. La Computadora Felanitxera, també en posicions de diploma olímpic, sempre treu gran rendiment de les seves puntuacions. Hagué de lluitar més del que s’esperava per doblegar una Marina Forteza que ha aprofitat l’aprenentatge de l’any passat i es comença a moure amb comoditat en xifres pròximes als 400 punts. En canvi, Vicens passà com una piconadora per damunt un desconcertat Sebastià Llodrà, que haurà d’esperar noves rondes per recuperar-se de la desfeta.\nJa hem parlat de la derrota de Xisco Truyols davant Pere Grimalt, un resultat que ja no podem considerar sorprenent després de la quarta posició del Zelador Ros a la darrera edició de la ManaCup. L’Educador de Ca’n Reüll, però, es va poder refer d’aquesta travelada davant l’actual campiona Aina Garcia, que patia així la primera derrota d’aquest campionat.\nQui sembla que ha recuperat la temperatura competitiva és Maribel Servera. Després d’una temporada descentrada, la Gran Nina sembla que torna tenir opcions de tot enguany. Cert és que caigué en rondes anteriors davant Esperança Martí, però se n’ha refet amb seguretat de joc i destresa davant Sebastià Llodrà i Marina Forteza. Aquesta darrera només comportà agenollar-se fins al final de la partida, que perdé per escassíssims 20 punts de marge. Tota una demostració que la igualtat i el nivell competitiu d’enguany és espectacular.\nBel Andreu ha estat fins ara el darrer dels diplomes olímpics, gràcies a les victòries incontestables davant Antònia Riera Salom i Antoni Llull. La Filòloga del Molí, però, és novena en aquests moments, atès que Roger Cosso ja ha disputat una de les seves partides i s’ha enfilat fins a la quarta posició de la classificació. El Pastisser de Sarrià es mostra de moment incommensurable.\nMolt remarcable és també la victòria de Francesca Font davant Assumpció Esteva. La Traductora Soviètica tornà als 200 punts davant la Professora Campanera, que traspassava per primera vegada la complexa frontera dels 400.\nI gran partida també de Margalida Cubells davant Xisca Nadal. La Sageta de la Reforma ja frega els 400 punts i demostra una progressió que l’ha de dur a fites encara més altes.\nUn altre jugador que es troba en un estat de forma temible és Xavi Castelló. El Físic de la Terra Ferma va clavar 548 punts en la seva partida davant Bernat Amer, que només va poder veure passar per davant com una exhalació les fitxes del lleidatà.\nTambé obtenia el seu primer triomf, i fregant els 400 punts, Lluc Cànovas. El Fibló de Tortova, havia obtingut un empat al primer matx del campionat i ara, primer davant Cati Bauzà i després davant Rosa Barrientos ha sumat dues victòries consecutives que l’ubiquen a la zona mitjana de la taula.\nTambé sumà la seva primera victòria Àngela Cuesta. La Infermera Carrionera es mou en cara habitualment en dimensions inferiors als 300 punts, però en una de les darreres partides disputades en aquestes dues rondes va aconseguir el triomf davant Toni Nadal.\nNotable és també la victòria per sobre dels 500 punts de Jaume Vives davant Mateu Mas. La Penya Forta de Son Servera es mostra irregular en el tauler, però quan esmola el ganivet és un rival temible.\nEn molt bon estat de forma s’ha mostrat Mateu Marcé, amb partides a l’entorn dels 450 punts i demostrant que aspira a acabar la temporada com un nou top400, una fita no sempre senzilla d’assolir.\nTambé és una victòria de valor el triomf de Pau Riera, un jugador encara amb poca experiència, davant la molt batallada Maria Magdalena Matamalas. La Dentista de Son Gener no va poder fer res davant el trebolí de joc del Glosador Selvatgí.\nFinalment, també la debutant Júlia Boqué obtenia el primer triomf de la temporada davant Xisca Nadal, amb puntuació superior ja als 300 punts.\nQui va acabar com a líder de la classificació particular de rècord d’scrabbles després de les rondes 4 i 5 va ser Joan Gelabert, amb un total de 17 bingos, a raó de 3,4 per matx. Ara, però, ja ha estat ultrapassat per dos fiblons que caldrà tenir molt en compte. Roger Cosso ja en té 19 i Pau Riera, 18, ambdós amb una partida més que el Dimoni de l’ATIB, per això. Només 18 jugadors aconsegueixen mantenir una mitjana de 2 bingos per partida o més.\nEn canvi, ja són 22 els qui han passat en alguna ocasió dels 500 punts. Lideren la taula de les millors partides Xisco Truyols, amb una targeta de 640 davant Jordi Caldentey; Joan Gelabert, que s’enfilà als 627 davant Cati Bauzà; i Antoni Riera, amb 594 davant Joan Pascual. Espectaculars són els 583 de Bel Andreu davant Antoni Llull; i també els 575 de Mateu Xurí davant Miquel Servera o els 571 de Maribel Servera amb Sebastià Llodrà. Cal dir que ja només queden 5 jugadors que lluiten per assolir els 300 punts en una partida.\nPel que fa a la millor jugada, poques novetats. Continua liderant Antoni Riera amb ABAIXATS, de 221 punts; seguit per Mateu Mas amb DISSENYAT, 212; i Pere Grimalt amb ENCAVALL, 194.\nEntre les centenàries incorporades en aquestes dues rondes recalcam els 122 punts que va certificar Bel Llull amb DANYÀSSEU davant Antoni Llull.\nFinalment, sabem que no hi ha noves mil·lenàries en el còmput global de les partides conjuntes. La més destacada, la que disputaren Roger Cosso i Xavi Castelló, amb un total de 936 punts, que resulta ser la vuitena millor partida jugada fins ara. Cal dir, no obstant això, que el Pastisser de Sarrià ja ha jugat una de les dues partides pendents corresponents a les rondes 6 i 7 i que amb Antoni Alzamora han signat la tercera mil·lenària de la temporada (1.003 punts).\nAra els jugadors ja estan en plena disputa de les jornades 6 i 7, de les quals se n’han jugades 11. Esperam ben aviat poder explicar noves informacions d’aquesta ManaCup tan espectacular com impressionant.\n12 Desembre 2021 ~ antoniriera\t~ Deixa un comentari\nTres partides sense baixar dels cinc-cents punts l’han fet mereixedor del lideratge de la ManaCup després de la segona tongada de partides. Després d’acabar quart a la passada edició, el Zelador Ros es troba ja en condicions d’aspirar a tot, i així ho ha demostrat ara també davant Maria Magdalena Matamalas i Jaume Vives. Va ser precisament davant la Penya Forta de Son Servera que Grimalt va sumar la seva millor jugada fins ara, un preciós ENCAVALL de 194 punts.\nTambé manté una mitjana superior als 500 punts per matx el segon classificat, Xisco Truyols. Després de la victòria agònica davant Mateu Xurí a la primera ronda, l’Educador de Ca’n Reüll tengué més bona vida ara davant Jordi Caldentey i Victòria Sancho. Davant l’Esmolador de Paraules, Truyols aconseguí fixar un diferencial de més de 400 punts. Tota una fita.\nI qui ocupa el tercer caixó del podi és Antoni Alzamora. Ja l’any passat va fer una grandíssima temporada i fregà el diploma olímpic, però ara el Joier Tranquil es troba en posicions d’absolut privilegi. Amb una mitjana que just just supera els 400 punts demostra que sap treure rendiment del joc i aquestes dues jornades s’ha imposat també a Victòria Sancho i Jordi Caldentey.\nEn canvi, molt ha hagut de lluitar l’actual campiona Aina Garcia per mantenir-se invicta en aquesta segona tongada de partides. Fregant els 500 punts en ambdós resultats, la Màster Sènior s’ha imposat per marges estrets a Lluís Fuster i Joan Gelabert.\nSempre competititva, la que ha tengut un inici fulgurant de competició ha estat Esperança Martí. La Mestra Canyera ha donat una de les sorpreses de la jornada i ha derrotat tota una bigfour com Maribel Servera. La Gran Nina hagué de lluitar contra faristols negres i contra una Esperança Martí que va saber aprofitar en tot moment el joc que li arribava. Es manté en posicions de diploma olímpic.\nNo s’ha fet gens coneixedor l’any sabàtic, escrablairement parlant, que es va prendre Margalida Bonnín. Tres partides i tres victòries per a la Periodista Petrera, que s’imposà amb partides de 400 punts llargs i per un estret marge a dos jugadors que no donen mai el braç a tòrcer, com són Jaume Vives i Maria Magdalena Matamalas. Davant la Dentista de Son Gener, Bonnín remuntà cap al final de la partida amb un magistral EXHORTAR de 99. Davant Vives, varen ser 140 amb REMUNTEU.\nJoan Llodrà és el setè classificat. Tengué, davant Bernat Amer i Pau Riera, partides menys còmodes del que caldria esperar, però aconseguí endur-se el triomf en ambdós matxs per continuar aspirant al diploma olímpic, una distinció de la qual no ha davallat en les 7 edicions anteriors de la ManaCup.\nAntoni Riera tanca el floret dels vuit primers classificats que, si la cosa acabàs com està, obtindrien el diploma olímpic. La Ploma de la Verònica hagué de suar sang per superar Lina Riera en el duel de germans. Lady NY prengué un avantatge de més de 100 punts gràcies a tres bingos en les quatre primeres tirades. La resposta del germà gran va ser virulenta, amb un ABAIXATS de 221. Un quart bingo a Lina Riera no va ser suficient en una partida amb final d’infart que caigué del costat d’Antoni Riera.\nJa fora de les posicions de diploma olímpic, Maria Moll (que ara mateix seria la millor debutant, després de derrotar en duel conjugal Antoni Llull), Carles Díez (amb victòria agònica davant Carles Llull) i Andreu Fuster (sempre amb partides a l’entorn dels 450 punts) completen els 11 jugadors invictes després de les tres primeres rondes.\nMolt remarcable és la 19a posició de Marina Forteza. La Periodista Artanenca suma dues victòries davant les debutants Xisca Nadal i Francesca Font, una de les quals amb especial mèrit, ja que va aconseguir superar els 500 punts i tres bingos.\nTambé caldrà seguir de prop les evolucions de Xavi Castelló i Clara Zambrana. El Físic de la Terra Ferma s’imposà per tres ínfims punts de diferència a Cati Sureda per sumar així dos triomfs, els mateixos que acumula la Ineriorista Mollera, que va donar la sorpresa de la jornada en imposar-se a Lina Riera després de col·locar un al·lucinant PIXARES de 128 punts que li permeté superar la complexa barrera dels 400 i endur-se una victòria totalment inesperada.\nEn duel de debutants, Assumpció Esteva, sense arribar als 300 punts, aconseguí el seu primer triomf davant Júlia Boqué. Remarcables també són les actuacions de Francesca Font. La Professora Campanera ha superat els tres-cents punts tant a la ronda 2 com a la 3. En una d’aquestes dues partides, s’imposà a tota una veterana com Joana Maria Pasqual. Alerta mosques amb aquesta escrablaire de call vermell.\nUna altra debutant que també traspassà els 300 punts i que també doblegà un jugador amb un parell de temporades d’experiència és Maria Magdalena Sureda. La Guia Teulera liquidà Mateu Mas gràcies a un ESTRIPAU de 80 punts quan restaven poques fitxes dins el faristol. L’estocada va ser definitiva i Sureda ja coneix el significat de la paraula victòria.\nMés just que la pell del nas. Així guanyà Joan Munar el seu matx davant Maria Antònia Nadal. L’Obrer Muchal signà un bingo que li va ser suficient per fer vinclar els genolls a la Reneboda de l’Apòstol.\nSense arribar encara als 300 punts, Olímpia Viguín ha aconseguit també el seu primer triomf en aquesta ManaCup. Ho va fer precisament davant Maria Magdalena Sureda i amb una millor jugada de 45 punts (PEÇA) que de ben segur ben aviat millorarà.\nFinalment, la darrera debutant amb victòria ha estat Cati Bauzà. La Llevantada d’Estels traspassà els 300 punts davant Àngela Cuesta, que també arribava a aquesta xifra per primera vegada. Partida meritòria de les dues debutants que caigué del costat de la petrera gràcies al bingo miriàpode CENTPEUS.\nLidera la taula de rècord d’scrabbles l’actual campiona Aina Garcia, amb un total de 12, és a dir, 4 per matx. La segueixen a tan sols un de diferència Xisco Truyols i Joan Gelabert. Un total de 50 jugadors han fet almenys un bingo en els tres matxs disputats fins ara, mentre que n’hi ha 19 que es mouen en la notable mitjana de dos bingos per matx.\nPrecisament amb 640 punts Xisco Truyols és també qui lidera l’estadística de millor partida jugada fins ara. El segueixen Joan Gelabert amb una de 627 davant Cati Bauzà i Antoni Riera amb una de 594 davant el retornat Joan Pascual. 18 jugadors han signat almenys una partida de 500 punts. Per la part baixa tots han superat almenys una vegada els 200. En queden encara 7 que lluiten per arribar ben aviat als 300 punts.\nLidera la taula de la millor jugada Antoni Riera, amb un estratosfèric ABAIXATS de 221 punts. Es tracta de la segona millor jugada de tota la història de la ManaCup. Però no és l’única bicentenària d’enguany. Mateu Mas marcà un preciós DISSENYAT de 212 en l’altre duel conjugal de la tongada d’aquestes rondes 2 i 3 davant Maria Antònia Llodrà. El ja esmentat ENCAVALL de Pere Grimalt, de 194, completa el podi de les millors jugades. Un total de 10 jugadors ja han fet una jugada centenària en almenys una ocasió, entre els quals destaca el REBAIXES de Margalida Rosselló (107) davant Marc Capó.\nFinalment, el duel de BigFour que ens va preparar la ronda 2 entre Joan Pascual i Antoni Riera ha resultat ser la millor partida conjunta d’enguany i, a més, la primera mil·lenària. Un total de 8 bingos, cinc per a la Ploma de la Verònica, tres per a l’Arquitecte de les Lletres configuraren un total de 1.057 punts. Els segueixen en aquesta taula Roger Cosso i Bernat Amer, que sumaren 957 punts en un triomf de mèrit per al Casiner de Na Camel·la i el gran matx entre Mateu Mas i Maria Antònia Llodrà, de 952 punts, dels quals 566 foren per al Fill del Batle Mas. En aquests moments ja s’han jugat 9 partides nou-centenàries.\n26 Octubre 2021 ~ antoniriera\t~ Deixa un comentari\nEs varen fer bons els pronòstics. Joan Gelabert s’estrenava en aquesta ManaCup davant la debutant Cati Bauzà. La Llevantada d’Estels veié passar fulgurants per davant seu cinc bingos com cinc estrelles lluents. El Dimoni de l’ATIB va ser l’únic jugador que ha superat els 600 punts en aquesta primera ronda aleatòria i ha esdevingut líder amb un diferencial de 460 punts a favor. Bauzà juga ara per traspassar la frontera dels 200, que la té a tocar.\nEl segueix a la taula Jaume Rigo. L’Amo del CUM, un aspirant en tota regla al diploma olímpic, també afrontava un duel desigual amb la debutant Àngela Cuesta. La Infermera Carrionera encaixà un diferencial de 380 punts en contra que situen finalment Rigo a la segona posició de la taula. No són lluny els 200 punts per a Àngela Cuesta. Estam segurs que hi arribarà més aviat que de pressa.\nEl tercer lloc en el podi és per a Aina Garcia. L’actual campiona ha començat en forma i davant una jugadora experimentada com Cati Sureda aconseguí marcar cinc scrabbles i 332 punts de diferencial, amb una partida de gairebé 600 punts. Garcia marca territori i demostra ja a la primera jornada que aspira una altra vegada a tot.\nCaldrà anar molt alerta amb Lluís Fuster. En Lluís dels Llums disputava un duel a priori igualat amb Xavi Castelló. El Físic de la Terra Ferma, però, hagué de vinclar el genoll aquesta vegada davant un Fuster incommensurable que s’enfilà per damunt els 550 punts i acumulant un diferencial de 251 se situa en quarta posició a la taula.\nBellíssim ha estat el retorn a la competició de Margalida Bonnín. Després d’un any sabaticomaternal, la Periodista Petrera tornava als taulers amb una adversària debutant. Maria Magdalena Sureda s’acostà als 200 punts i Bonnín n’acumulà més de 200 de diferencial que li han servit per col·locar-se cinquena a la taula. Sureda vol arribar als 200 punts i lluitarà per aconseguir-ho a la segona ronda.\nUn debut semblant el tengué Jaume Vives, que amb 406 punts davant Olimpia Viguín s’ha situat a la setena posició. Especialment esperançador és el debut de la Marinera Talaverana, que en la seva primera partida oficial ja traspassà els 200 punts.\nCaldrà anar alerta amb Maria Magdalena Matamalas. La Dentista de Son Gener acabà la temporada en un estat de forma formidable i sembla que enguany enceta de la mateixa manera. De moment, 480 punts davant Mateu Mas i setena classificada, a l’espera de grans jornades.\nFinalment, el vuitè diploma olímpic en aquesta jornada inaugural seria ara per a Pere Grimalt. El Zelador Ros demostra que la quarta posició de la darrera edició no és casualitat i superà els 500 punts en la seva partida d’estrena davant la sempre incòmoda Maria Antònia Llodrà, que no va poder fer res davant l’empenta de Grimalt.\nMoltes d’aquestes partides es jugaren a la primera trobada presencial d’aquesta temporada disputada a Ca’n Lliro en dissabte dematí i que comptà amb la participació de més de 30 jugadors dels 62 que ara mateix prenen part a la competició.\nEntre els altres debutants d’enguany a la competició cal destacar també Antoni Llull i Maria Moll. Tant el Rei dels Excelsos com la Llendera Portolana aspiren a aconseguir el títol de rookie de l’any. Ambdós jugadors procedeixen del Club Scrabble Palma i la seva experiència prèvia els dona moltes possibilitats d’assolir aquesta distinció. Tanmateix, suaren de valent per superar els respectius compromisos. En partides apassionants s’imposaren a Antònia Riera Salom i Margalida Rosselló respectivament. Cal dir, no obstant això, que Maria Moll ho va fer superant els 400 punts, mentre que a Llull n’hi calgueren poc més de 300.\nLa resta de debutants absoluts tengueren estrenes desiguals. Molt remarcable ha estat la partida d’Assumpció Esteva. La Traductora Soviètica tenia un debut complex davant tot un diploma olímpic com Andreu Fuster, i tanmateix fregà els 400 punts i caigué amb un meritori diferencial negatiu de només 68 punts. Ja poden anar alerta els pròxims rivals d’aquesta jugadora sorprenent.\nUna altra debutant absoluta que ultrapassà els 300 punts en la seva estrena va ser Clara Zambrana. La Interiorista Mollera treu fruit als seus entrenaments i superà amb solvència inèdita Margalida Cubells. La Sageta de la Reforma era també debutant, i es prepara per arribar aviat als 200 punts, una xifra que estam segurs que fregarà en pròxims duels.\nUna altra jugadora debutant que lluitarà per assolir aquests 200 punts és Xisca Nadal, que es va estrenar amb 165 punts davant Francesc Vernet. La Font de les Llunes hagué de vinclar el genoll davant el Jubilat del Swing, que va aprofitar la seva major experiència per sumar el primer triomf de la temporada.\nTambé haurem de seguir de prop les evolucions de Júlia Boqué. La Viatgera Santjoanera fregà els 300 punts en el seu debut davant un experimentat Carles Llull. El Dissenyador Llonguet, millor rookie de la temporada passada, arribà als 100 punts de diferencial davant Boqué, però s’hagué d’esforçar de valent per endur-se’n la victòria.\nEn unes estadístiques semblants es mogué Francesca Font. La Professora Campanera s’incorporava al nostre campionat com una vertadera incògnita i certament ha demostrat que pot arribar aviat als 300 punts en una partida. 244 en va fer davant Esperança Martí, tota una prova de foc en el seu debut. No la perdrem de vista.\nPerò de tots els resultats dels debutants i no debutants, sens dubte el més espectacular va ser el que rubricaren Lluc Cànovas i Marc Capó. El Vicari Ferrioler s’estrenava superant els 200 punts en un matx i, a més, aconseguia tancar un empat final gràcies al descompte per temps que s’hagué d’aplicar el Fibló de Tortova.\nA la darrera partida de la ronda, Jordi Caldentey s’enfrontava amb el debutant Toni Nadal. A la fi, l’Esmolador de Paraules s’ha enduit el triomf en un matx ajustadíssim davant en Duro de la Música.\nDesprés d’aquesta primera ronda, Joan Gelabert i Aina Garcia lideren la classificació de rècord d’scrabbles, amb 5 bingos perhom. Els segueixen Lluís Fuster i Maribel Servera, que n’han signats quatre. Un total de 18 jugadors es mouen en xifres de dos o més scrabbles per matx.\nNomés un jugador ha traspassat la formidable barrera dels 600 punts en un matx. Es tracta de Joan Gelabert. El segueixen a la taulas Aina Garcia, amb 593, i Lluís Fuster, amb 559. Un total de 7 jugadors han superat ja la franja dels 500 punts en un matx. I fins a 22 es mouen dins la difícil marca del top400.\nTan sols dos participants han signat jugades centenàries. Maria Magdalena Matamalas pogué certificar un preciós ENDEGAU de 105 punts, mentre que Joan Gelabert escrigué al full d’anotacions un ENTORXAR de 101. La tercera millor jugada, encara no centenària, és un CLAVAREN de 98, obra d’Antònia Riera Salom.\nAquesta primera ronda no tan sols no ha deixat partides mil·lenàries, sinó que n’ha deixada només una de nou-centenària. Es tracta de la que jugarren Antoni Riera i Bel Llull, que plegats sumaren un total de 920 punts, la millor partida conjunta del campionat per ara. Els segueixen en el podi de les millors partides conjuntes Antònia Riera Salom i Maria Moll (896) i Mateu Xurí i Xisco Truyols (893).\nTot està preparat perquè comenci la disputa de les rondes 2 i 3. Motors en marxa!\n3 Octubre 2021 ~ antoniriera\t~ Deixa un comentari\nEl Club Scrabble Manacor va recuperar sensacions de grup, de comunitat, de club, divendres passat. La pandèmia ens havia impedit de trobar-nos i recuperar el ritme de competició.\nEls cinc primers classificats fins a la darrera jornada havien concertat les seves partides amb els adversaris el mateix dia, el mateix lloc i a la mateixa hora: a les 19h, a Ca’n Lliro. Totes les partides començaren puntuals, llevat de la que enfrontava el líder Mateu Xurí amb Esperança Parera. La Mestra Canyera ha fet una ManaCup en progressió ascendent i esperava a la taula central tota vestida de verd, elegant i preparada per donar la campanada. Antoni Riera, per part seva, encetà la seva partida puntual amb Andreu Fuster, que arribà a la cita amb un maletí. Aina Garcia, per part seva, començava també a rodar amb Joan Gelabert.\nAmb menys opcions, Xisco Truyols i Pere Grimalt, també iniciaven el seu camí davant Antoni Alzamora i Maria Magdalena Matamalas.\nA la fi, arribat Xurí a la gran finalíssima i amb totes les partides en joc començaren a surar sensacions dins Ca’n Lliro. A la tercera tirada, Esperança Martí ja duia cent punt d’avantatge a Mateu Xurí. Joan Llodrà, un dels múltiples espectadors de les cinc partides finals, s’acostava a la taula de Riera i Fuster i arengava el president: “Au venga, Toniet, que en Mateu ja perd de cent!”. “I jo també”, es lamentava la Ploma de la Verònica mentre mirava de trobar racons per col·locar un bingo que no tenia, i ja amb els dos escarrassos aprofitats per part del Llumer de Ca les Biatrius.\nEn silenci, concentradíssima, Aina Garcia no es deturava, ans prosseguia el camí. Tant ella com el Dimoni de l’ATIB ja havien plantat deu tirades damunt el tauler, i l’avantatge per a la Màster Sènior era tan sols de cinc punts… Emoció a flor de pell! Xurí podia treure el geni i la màgia, Garcia podia esbucar-se davant la pressió d’una victòria imminent, i Riera es podia debatre entre l’ànsia per assolir el triomf en un campionat que no figura a la seva vitrina i el joc ferri d’un adversari solvent.\nA la fi, però des del fons de l’avern escrablaire pujà decidida la resolució del campionat amb un EMERGIT que li feia treure el cap a la mar del lideratge que, fins aleshores havia tengut des de la tercera ronda, i sense contestació, Mateu Xurí. El Matador del Tauler anava tan enrere d’osques a la seva partida que amb els 60 punts d’ARRASADA tenia un desavantatge pròxim als cent punts. Una circumstància semblant a la que patia Antoni Riera, que tot i clavar un brillant ULLPRÈN, quedava massa lluny encara de la victòria.\nA la fi, Garcia administrà bé l’avantatge assolit amb EMERGIT, mentre que Esperança Martí esbucava qualsevol possibilitat de remuntada xuriniana amb un GABADES espectacular.\nAina Garcia, per tant, donava la gran sorpresa en imposar-se, amb 12 victòries i només tres derrotes, en una ManaCup liderada amb mà de ferro per Xurí, mentre que Antoni Riera tornava a quedar a les portes d’un campionat que no ha guanyat mai.\nA les altres dues partides, Pere Grimalt s’imposà amb solvència a Maria Magdalena Matamalas i assolia una meritòria quarta posició, gràcies també a la derrota sorprenent de Xisco Truyols davant Antoni Alzamora.\nEl podi final, per tant, l’han ocupat Aina Garcia (12-3, dif. 1.640), Mateu Xurí (11-4, dif. 1.721) i Antoni Riera (11-4, dif. 1.319).\nEls han acompanyat en posició de diploma olímpic, de la quarta a la vuitena posició, i per aquest ordre: Pere Grimalt, Xisco Truyols, Joan Llodrà, Andreu Fuster i Bel Andreu. Especialment remarcables són aquesta temporada tant el quart lloc del Zelador Ros com el vuitè de la Filòloga del Molí.\nEl millor jugador debutant d’enguany ha estat Carles Llull, el Dissenyador Llonguet ha obtingut 8 victòries amb una mitjana de 439 punts per matx.\nMolt remarcable és també el premi al jugador més cuitor i menys procrastinador a l’hora de jugar les seves partides, que ha estat, de forma indiscutible, per a Francesc Vernet.\nA les classificacions parcials, finalment, amb partida final jugada fora de termini, Pasqual Sánchez aconseguia consolidar la tracalada de 50 bingos, amb una mitjana de 3,33 per partida. El segon en aquesta taula ha estat Joan Gelabert, amb 46 i els tercers han estat la campiona Aina Garcia i Antoni Riera amb 44. En cinquena posició d’aquesta taula hi ha Mateu Xurí, amb 43.\nLa millor partida del campionat l’ha jugada Aina Garcia, amb uns meritoris 679 punts davant Carles Llull a la 14a ronda. Aquesta classificació havia estat liderada sempre per Joan Llodrà, que ara ha quedat 2n, amb 664 punts davant Joan Munar a la 1a ronda. La tercera plaça ha estat per a Xisco Truyols, amb 627 davant Bernat Amer. Un total de 7 jugadors han superat almenys en una ocasió la xifra de 600 punts en una partida. Aina Garcia i Xisco Truyols, per exemple, ho han aconseguit tres vegades. Si el llindar el posam en els 500 punts trobarem que són un total de 28 jugadors, més de la meitat dels que han competit enguany, que han arribat a aquesta xifra almenys en una ocasió.\nLa millor jugada l’ha signada Xisco Truyols, amb un espectacular ESCORXES de 212 punts. L’han seguit en aquesta taula Antoni Riera, amb un RUBRICAM de 158, i Antoni Casas, amb un EXHUMAREU de 150. Un total de 28 jugadors han aconseguit almenys una vegada una jugada centenària. Mateu Xurí ha fet un total de 5 jugades centenàries, mentre que Xisco Truyols n’ha rubricades quatre.\nLa millor partida conjunta l’han jugada Antoni Riera i Carles Díez (1.077). Els segueixen Xisco Truyols i Lluís Fuster (1.057) i Joan Gelabert i Bernat Amer (1.056). S’han jugat un total de quatre partides mil·lenàries, mentre que s’han arribat a jugar un total de 57 partides nou-centenàries. Hi ha nivell!\nA la fi, un total de 25 jugadors han acabat amb una mitjana superior als 400 punts per partida, és a dir, més de la meitat dels 48 que han acabat la competició.\nEn començaren 48, dels quals 6 han resultat baixa i no han acabat la competició, però han estat substituïts per altres 6 jugadors, alguns dels quals continuaran competint aquesta temporada vinent.\nLa fórmula suïssa ha obligat els procrastinadors a mitigar la seva actitud. Així, el fet de no poder encetar ronda fins que s’haguessin jugat totes les partides ha fet que les darreres parelles que quedaven per jugar a cada ronda haguessin de fer via a jugar. Així i tot, cal dir que han estat molt poques les rondes en què s’hagi pogut celebrar el sorteig el dia fixat per l’organització un fet que ens agradaria poder corregir aquesta temporada. La ManaCup d’enguany, a més, ha hagut de superar totes les dificultats pandèmiques sobrevingudes, inclòs un confinament perimetral. El club i tots els jugadors estan d’enhorabona, i una mostra de la feina feta es veu ara amb l’èxit d’inscripció assolit per a la nova edició, la vuitena, que comença aquesta setmana mateix.\nEn acabar la trobada de divendres passat a Ca’n Lliro, es va dur a terme el lliurament de premis i trofeus, i també en decisió assembleària s’aprovà la continuïtat en el sistema suís, però amb una petita variació per afavorir la socialització, un aspecte important del club que volem recuperar ara que sembla que finalment la pandèmia entra en recessió. Se sortejaran dues rondes cada vegada i, a més, hi haurà una trobada social cada mes.\nPerò de tot això en parlarem en pròximes comunicacions! Ara, a preparar l’inici d’una ManaCup amb 60 participants!\n4 Setembre 2021 ~ antoniriera\t~ Deixa un comentari\nAquesta ManaCup vol morir matant. Joan Gelabert i Mateu Xurí han disputat en aquesta ronda una partidassa. Fregant tots dos els 500 punts, i amb una suma total de 7 bingos, el Dimoni de l’ATIB va donar la sorpresa de la jornada, va derrotar Xurí i es postula per obtenir un merescut diploma olímpic. Els dos cracs canviaren fitxes a la primera tirada, i encetaren el matx amb dos bingos perhom. Descansaren una tirada (una vintena de punts per a cada un) i Gelabert prengué avantatge amb ATREGUIS, tercer scrabble per a ell. Xurí respongué amb una jugada estàndard de 30 punts que el mantenien dins el matx. Gelabert mantenia el pols del partit amb un ÇO de 25 i Xurí equilibrava el matx amb la seva tercera estocada, ara centenària: SENYARES (126). Però el Dimoni de l’ATIB no donava treva i responia de forma immediata amb un ENCAIXES de 88. Després vendria un sord intercanvi de cops que faria tombar la balança del costat de Gelabert, que tancà la partida i la guanyà per un ajustat 497-478. Sens dubte, un dels matxs més vistosos d’aquest campionat.\nPer darrere Xurí, ni Aina Garcia ni Antoni Riera fallaren en els seus compromisos. La Màster Sènior jugà la millor partida del campionat (679) davant Carles Llull, que només va poder veure passar les fitxes de Garcia com una exhalació. A la Ploma de la Verònica li va costar més. Tot i els tres zeros acumulats per Antònia Riera, la Tempesta de Petra es mostrà competitiva com sempre i obligà el seu homònim a donar el millor de si per fer caure la partida del seu costat per un marge de 34 punts. Ara Garcia és segona i Riera és tercer. El quart en discòrdia és Xisco Truyols, que va frenar l’evolució d’Andreu Fuster cap al podi i ara és ell, l’Educador de Ca’n Reüll, qui manté vives les opcions no sols de podi, sinó també de campionat!\nUn altre que és molt a prop del podi, i que ja té el diploma olímpic assegurat, és Pere Grimalt. El Zelador Ros s’imposà de forma folgada a Jaume Rigo. L’Amo del CUM ha fet una gran ManaCup i ja suma vuit victòries, però Grimalt aquesta vegada va fer valer la seva major experiència davant un Rigo voluntariós.\nEls qui també s’han retrobat amb la victòria han estat Joan Llodrà i Bel Andreu. El Conseller Republicà derrotà una meritòria Rosa Barrientos, que fins ara ha acumulat set triomfs en aquest campionat, mentre que Bel Andreu s’imposava a Antoni Alzamora fregant els 500 punts. La Filòloga del Molí és ara mateix la darrera dels jugadors amb nou victòries i es troba en novena posició. Això vol dir que molt segurament per obtenir un diploma olímpic caldran deu victòries.\nUn duel d’interès va ser el que enfrontava Esperança Martí i Lina Riera. Ambdues jugadores, clares top400 jugaven per dirimir quina de les dues podria esgotar les opcions de diploma. La partidassa de la Mestra Canyera va ser incontestable i els seus 580 punts l’han enfilada fins a la desena posició, encara amb qualque opció de diploma olímpic. Situacions semblants són les que viuen Carles Llull, malgrat haver sortit escaldat del duel amb Aina Garcia, i altres jugadors que han progressat durant aquesta ronda, com ara Maria Gayà, amb triomf cinc-centenari davant Aina Vicens; Maribel Servera, que també s’acostà als 500 davant Bel Llull; o Maria Magdalena Matamalas, que també superà els 500 davant Miquela Grimalt.\nQui ha recuperat sensacions aquesta ronda ha estat Lluís Fuster. L’Economista de les Llums frenà en sec la progressió de Jaume Vives, que arribava a la catorzena ronda amb un diferencial molt potent que l’acostava al diploma olímpic, si no perdia la ratxa. Però Fuster es va mostrar més consistent en el joc i finalment s’endugué la partida per continuar en la seva lluita amb Carles Llull per ser el millor debutant de la temporada. Mig puntet els separa.\nEntre els qui computen set triomfs, destaquen les victòries obtingudes per Pasqual Sánchez davant Bernat Amer; Carles Díez davant Patri Vitri; i Sebastià Llodrà davant Marosa Cons.\nPer part seva, Antoni Casas sembla recuperar antigues sensacions i amb una partida de més de 450 punts s’imposava a Margalida Rosselló per obtenir la seva sisena victòria, el mateix nombre de triomfs del qual pot presumir Joana Maria Pasqual, després d’una sòlida partida davant Joana Gelabert.\nMolt alerta haurem d’anar amb Guillem Melis. El Fuster de les Lletres tornà a acostar-se als 500 davant Mateu Marcé i demostra partida a partida que ja és un jugador temible per a qualsevol. Però sens dubte la partida més emocionant de la jornada la varen disputar Maria Antònia Llodrà i Pau Riera. La Senyora dels Rius va imposar-se al Glosador Selvatgí tan sols per cinc punts en un matx en què tots dos superaren els 400.\nGran partida de Francesc Vernet davant Miquel Servera, i victòria també folgada de Mateu Mas davant Marina Forteza. Més ajustada va ser la victòria de Xavi Castelló davant un Joan Munar que continua flirtejant amb els 300 punts. Finalment, Lluc Cànovas obtenia el seu tercer triomf davant Ton Castelló.\nDe forma espectacular, el 20è classificat a la taula, Pasqual Sánchez, lidera amb 45 bingos la classificació de Més Scrabbles. Ara mateix sembla que només Joan Gelabert, amb 44, a la darrera ronda podria superar-lo. Els segueixen empatats a la tercera posició amb 42 els tres colíders de la general, Mateu Xurí, Aina Garcia i Antoni Riera, que no pareix que els puguin aglapir, ja. Un total de 21 jugadors mantenen una mitjana de dos bingos per partida o més.\nJa hem anunciat que hi ha canvis en la classificació de la millor partida. Aina Garcià, amb 679 puntassos davant Carles Llull, ha desbancat de la 1a posició Joan Llodrà, que liderava aquesta taula des de la primera jornada. Sis jugadors han fet almenys una partida de 600 punts o més. I un total de 28 han arribat alguna vegada als 500.\nLa gran jugada d’aquesta ronda la signada Antoni Casas, amb 150 punts davant Margalida Rosselló per un fabulós EXHUMAREU, que és la tercera millor jugada del campionat. La millor continua sent la bicentenària ESCORXES (212) de Xisco Truyols, seguit d’Antoni Riera amb RUBRICAM (158).\nFinalment, hem de tornar a destacar la partida jugada per Joan Gelabert i Mateu Xurí, que amb 975 punts conjunts, és la 14a millor d’aquest campionat. En aquesta taula, continuen al capdavant Antoni Riera i Carles Díez, amb 1.077; seguits de Xisco Truyols i Lluís Fuster, amb 1.057, i Joan Gelabert i Bernat Amer, amb 1.056.\nArribam a la darrera ronda d’aquesta sisena ManaCup amb tot per decidir. Parteix amb avantatge Mateu Xurí, que suma un diferencial important que li asseguraria pràcticament el triomf si guanya la darrera ronda. 310 punts el separen d’Aina Garcia i 418 d’Antoni Riera. Si Xurí perdés, però, i guanyassin Garcia, Riera, o fins i tot Truyols, la disputa per la primera plaça seria molt més aferrissada perquè el diferencial entre aquests tres jugadors no és de més de 200 punts.\nMés estabilitzat està Pere Grimalt, que no sembla tenir ja opcions de podi perquè hauria d’eixugar un diferencial de més de 1.000 punts amb Riera. Però sí que en canvi pareix molt difícil que perdi el diploma olímpic, perquè tots els jugadors que du per darrere només tenen nou victòries.\nJoan Llodrà, Andreu Fuster, Joan Gelabert, Bel Andreu, Esperança Martí, Carles Llull, Maria Gayà, Maria Magdalena Matamalas, Antoni Alzamora, Antònia Riera, Maribel Servera i Jaume Rigo, per aquest ordre, es disputaran els tres diplomes olímpics restants. 12 jugadors per tres honors.\nTrobada grupal final\nEl club fa feina aquests dies perquè almenys les quatre o cinc partides més decisives es puguin disputar en el mateix lloc, el mateix dia i a la mateixa hora. Tot d’una que tenguem una data, l’anunciarem.\nJoin 1.021 other followers


El 18 de setembre comencem una nova edició del club de lectura 'Llibre de família'. Biblioteques públiques de Catalunya\nEl 18 de setembre comencem una ...\nEl 18 de setembre comencem una nova edició del club de lectura 'Llibre de família'\nEl club és virtual i vols ser un punt de trobada on compartir experiències al voltant de l'educació\nEl Servei de Biblioteques del Departament de Cultura de la Generalitat de Catalunya amb col·laboració amb la FaPaC (Federació d’Associacions de Mares i Pares d’Alumnes de Catalunya), inicia una nova edició del club de lectura virtual “Llibre de família” amb l’objectiu de fomentar el diàleg entre els pares i mares perquè, gaudint de la lectura, reforcin la seva participació en l’educació dels infants i adolescents.\nAquesta edició serà conduïda per l’escriptora Laia Aguilar, llicenciada en Comunicació Audiovisual, professora de l’Escola d’Escriptura de l’Ateneu Barcelonès i guionista de sèries de televisió. Amb la seva darrera novel·la Wolfgang (extraordinari) va guanyar el premi Carlemany 2016 pel foment de la lectura.\nEl club, que té més de 400 seguidors, està pensat per ser un punt de trobada, d'integració i d'interacció on les famílies podran relacionar-se per compartir comentaris, reflexions i punts de vista sobre una mateixa lectura, així com els seus coneixements i experiències al voltant de l'educació.\nLes lectures programades són:\nDel 18 de Setembre al 17 d’octubre: Nosaltres en la nit, de Kent Haruf (Angle editorial/Literatura Random House).\nDel 18 d’octubre al 19 de noviembre: I si fos un ocell? d’Anna Manso (Arcàdia).\nDel 20 de noviembre al 22 de desembre: Color de llet, de Nell Leyshon (Angle editorial).\nDel 8 de gener al 9 de febrer: Educar en el asombro, de Catherine l’Ecuyer (Plataforma Actual).\nDel 10 de febrer al 10 de març: La memòria de l’arbre, de Tina Vallès (Anagrama).\nDe l’11 de març al 11 d’abril: Em dic Lucy Barton, de la Elisabeth Strout (Edicions del 1984).\nClub de lectura 'Llibre de família'\nInauguració de la Biblioteca Joan Sardà i Lloret de Sant Quintí de Mediona (Alt Penedès)\nLlegir el teatre presenta la nova temporada 2018/19\nEls clubs de "Llegir el teatre" celebren la cinquena trobada al Teatre Nacional de Catalunya aquest dissabte 19 de maig\nProjecte 10x10 de Ciència i biblioteca


PCPC: Davant la convocatòria d’eleccions anticipades a Catalunya\nDavant la convocatòria d’eleccions anticipades a Catalunya\nEl Partit Comunista del Poble de Catalunya considera que la convocatòria d’eleccions anticipades a mig mandat, només es pot explicar sota dues premisses:\n1. La necessitat del bloc oligàrquic d’assegurar la legitimitat i els consensos, com el PP a Galícia i dins la formalitat democràtico-burgesa, per tal de seguir aplicant amb mà de ferro les imposicions de la Troika.\n2. La necessitat de legitimar electoralment l’aposta de l’oligarquia catalana per la construcció de, no se sap quines, estructures estatals catalanes dins la cadena imperialista de la Unió Europea.\nDavant d’això el Partit Comunista del Poble de Catalunya manifesta:\n1. La nostra total i frontal oposició a la Troika i als seus representants estatals, autonòmics i locals. Tots ells, al servei dels interessos de l’oligarquia europea, ja sigui alemanya, espanyola o catalana.\n2. Que aquestes eleccions només responen als interessos del capital, principalment dels monopolis.\n3. Que les propostes sobiranistes impulsades pel bloc oligàrquic català no responen als interessos de la classe obrera catalana i les classes populars del país. Igualment la reacció impulsada des del bloc oligàrquic espanyol tampoc respon als interessos de la classe obrera i classes populars del conjunt de pobles d’Espanya.\n4. Que el PCPC sempre ha defensat i defensarà el dret del poble català a la seva lliure autodeterminació, inclòs el dret a la seva independència nacional.\n5. Que la proposta del PCPC al conjunt del poble català és la construcció de la República Socialista de caràcter Confederal, una República Socialista com a expressió del poder de classe obrera, Confederal com a expressió de la unió lliure i entre iguals de pobles lliures i sobirans, agermanats en la construcció socialista i dirigits per una única classe obrera.\nEl Partit Comunista del Poble de Catalunya és plenament conscient que el marc d’intervenció política que l’Estat burgés ens ofereix, en cap moment permet, ni permetrà, a la classe obrera assolir les seves màximes aspiracions.\nEl Partit Comunista del Poble de Catalunya no aspira a tenir quotes de poder per gestionar el capitalisme. El nostre únic objectiu és la conquesta del poder per part de la classe obrera i la construcció del socialisme-comunisme.\nDavant la convocatòria anticipada d’eleccions al Parlament Català, el Partit Comunista del Poble de Catalunya resol:\n1. La presentació de candidatures pròpies a les quatre circumscripcions catalanes, presentant un programa independent per a la classe obrera, al marge de qualsevol posició subsidiària de la burgesia, ja sigui reclamant la humanització i democratització del capitalisme o ja sigui inserint Catalunya com a membre de ple dret del bloc imperialista europeu.\n2. La presentació d’una proposta política de confrontació amb el capitalisme, oferint un programa tàctic de confrontació i un programa estratègic de construcció del socialisme.\n3. La presentació de la nostra proposta nacional, explicant a la classe obrera en que consisteix per els i les comunistes el dret a l’autodeterminació de Catalunya i el perquè de la República Socialista Confederal.\nLa classe obrera catalana necessita articular respostes organitzatives i de lluita pròpies i independents. Cap proposta que de forma més o menys oberta serveixi per apuntalar la dictadura de la burgesia respon als interessos de la classe obrera catalana. Cap proposta que pretengui endolcir l’explotació, humanitzar l’imperialisme i democratitzar el capitalisme és honesta.\nPer això els i les comunistes del PCPC lluitem per construir el Front Obrer i Popular pel Socialisme com a eina en mans de la classe obrera pel combat de classe. Per això els i les comunistes lluitem per la sortida de l’Estat Espanyol de l’€, l’UE i l’OTAN.\nPer l’autodeterminació! Pel Socialisme!\nBarcelona 5 d’octubre de 2.012


alcaldes.eu | Jordi Casellas,Alcalde de Pinós “En municipis petits fas més de voluntari que de polític”\nAlcalde de Pinós\n“En municipis petits fas més de voluntari que de polític”\nJordi Casellas ja treballa en la candidatura de les eleccions de maig vinent, on el projecte més important serà el de les actuacions sobre carreteres i camins\nAvui, Alcaldes.eu ha decidit visitar el centre geogràfic de Catalunya. Un enclavament anomenat La Rosa dels Vents l’assenyala de manera solemne. Es troba al municipi de Pinós, al Solsonès. Avui n’entrevistem l’alcalde, Jordi Casellas.\n“La Rosa del Vents és el punt que marca el centre geogràfic de Catalunya, que per nosaltres també és un punt significatiu perquè estem al centre del país, i d’alguna manera és una cosa que no té ningú més”\n“Tenim força rutes en bicicleta i a peu. Aquí hi passa una ruta important: el GR7, i hi ha tot el patrimoni cultural que tenim a la zona, el patrimoni natural... Tots els municipis d’aquesta zona estem promovent la creació d’una nova marca de ‘Territori Barroc’”\n“A dia d’avui tenim una quantitat important de diners que no podem gastar o que només podem fer servir en petites quantitats o per a coses concretes; però no per coses importants que hauríem de fer en el municipi”\n“Sempre hem tocat de peus a terra i les promeses que fèiem al ciutadà eren assenyades. Nosaltres sempre hem promès treball, més que projectes concrets”\nEn primer lloc, quines qualitats creu que ha de tenir un bon polític?\nEn municipis petits com el nostre no veiem l’activitat d’alcaldia com una activitat política, sinó com una feia de servei, gairebé voluntari. Fas més de treballador voluntari que no pas de polític. I cal estar a la vora de la gent, més al carrer que no pas al despatx.\nCreu que cal tenir estudis superiors per exercir d’alcalde?\nEvidentment, els estudis mai fan nosa, perquè enriqueixen. Però en el cas dels municipis petits, potser no és tant necessari. Les feines que fas són més del dia a dia que no de caire polític.\nParlem del municipi. Què representen per Pinós uns indrets emblemàtics com ara la Rosa dels Vents, el santuari i Ardèvol?\nEl santuari de Pinós és el punt central de municipi i allà on sempre s’hi ha trobat la gent del municipi per fer diferents coses: actes culturals, actes religiosos... La Rosa del Vents és el punt que marca el centre geogràfic de Catalunya, que per nosaltres també és un punt significatiu perquè estem al centre del país, i d’alguna manera és una cosa que no té ningú més. Arran d’això ha vingut molta gent a visitar el lloc, incloses moltes personalitats. Finalment, Ardèvol és el nucli més gran del municipi de Pinós. Tenim cinc nuclis i aquest és el més gran i habitat, però també té la seva història per la torre que té al centre del poble. Una torre medieval històrica que s’alça al bell mig.\nQuins són els factors clau que farien que algú de fora volgués venir a viure a Pinós?\nHi ha gent que ha vingut a viure al municipi, però el gran condicionant és el fet de tenir feina, ja sigui aquí mateix o a la vora. Més enllà d’això tenim aspectes molt positius: la tranquil·litat, el paisatge, la proximitat a poblacions que et fan més fàcil la vida...\nDe què viu Pinós?\nL’activitat econòmica principal és l’agrícola i ramadera. La majoria de la gent viu d’aquest sector i hi ha petits negocis de turisme rural, algun taller de fusteria, algun taller mecànic... També tenim veïns que treballen fora del municipi: a Solsona, Cardona, Manresa, Calaf...\nI el turisme també el potencien a partir de rutes actives.\nAixí es. Aquí hi ve gent de tot tipus, especialment del mateix país. Tenim força rutes en bicicleta i a peu. Aquí hi passa una ruta important: el GR7, i hi ha tot el patrimoni cultural que tenim a la zona, el patrimoni natural... Tots els municipis d’aquesta zona estem promovent la creació d’una nova marca de “Territori Barroc”, perquè molt del patrimoni cultural que tenim aquí forma part del Barroc.\nReben ajut del Consell Comarcal o de la Diputació en quant a la creació de llocs de treball, cursos formatius o serveis socials...?\nBàsicament del Consell Comarcal. L’àrea de Serveis Socials és qui porta tots aquests temes, a banda de temes de formació.\nQuin és l’estat financer del seu ajuntament?\nPodríem dir que molt bo, però hi ha aspectes que no són tant bons. M’explicaré bé: l’Ajuntament de Pinós té un deute zero de tota la vida. Però pel tema de la LRSAL, que es va ordenar des de Madrid, tots els romanents que et sobren cada any els has de guardar. I ens trobem a dia d’avui amb una quantitat important de diners que no podem gastar o que només podem fer servir en petites quantitats o per a coses concretes; però no per coses importants que hauríem de fer en el municipi. Tenim l’ajuntament molt bé, però no podem cobrir les necessitats que hi ha.\nVostès tenen administració electrònica implantada? Els seus ciutadans hi estan habituats?\nIntentem adaptar-nos a tot això. Però costa. Sobretot per la manca de recursos, ja siguin econòmics o humans. Un ajuntament més gran pot assumir tot això d’una manera més ràpida i eficient, però aquí ens costarà una mica més.\nQuines iniciatives prenen per promoure la participació ciutadana?\nAnys enrere, amb temes de joventut, s’havia fet alguna cosa. Però actualment el que es fa, ve promogut pel Consell Comarcal. Portem un any i mig des que es va engegar un procés participatiu.\nÉs l’alcalde des de 2011. Quin balanç en pot fer en quant a projectes complerts i pendents? Està satisfet?\nMai pots estàs satisfet perquè sempre voldries fer tot el que plantejaves i més. Però podem dir que jo em sento satisfet de tot el que s’ha fet. Sempre hem tocat de peus a terra i les promeses que fèiem al ciutadà eren assenyades. Nosaltres sempre hem promès treball, més que projectes concrets. Així doncs hem treballat molt, però la conjuntura econòmica no ha estat la que era anys enrere i en aquests municipis petits, on necessites finançament extern per poder portar a terme qualsevol projecte, tot ha costat més.\nHi estem treballant. Tot just estem en una fase inicial per començar a plantejar les eleccions. Falten uns mesos però s’hi ha de treballar ja.\nQuins reptes marcarà com a prioritaris?\nEl mes important, que sempre és el més necessari al municipi, és el tema de carreteres. Estem pendents de la Generalitat que ens ha de fer un projecte de la carretera que més malament tenim. És la més antiga que tenim i li cal una actuació important. També estem pendents d’altres infraestructures, perquè el nostre municipi és molt gran, amb 104 km2, i 150 km de carreteres i camins, que van a càrrec de l’ajuntament. A banda d’això, caldrà treballar en alguns carrers i dues fases de la pista poliesportiva.\nCreu que els mandats s’han de limitar? A quants anys?\nCreu que hi hauria d’haver límit. D’una banda, a fi que hi hagi regeneració, i que s’evitin fenòmens de corrupció, prevaricació, etc. Crec que hi ha d’haver una regeneració de tant en tant. Del que no estic segur és de quants anys han de ser els mandats. Crec que, com a mínim, de vuit, perquè quan comences de nou, amb quatre anys no n’hi ha prou. Vuit anys estarien bé.\nQuina lectura pot fer de la situació política actual entre Catalunya i Espanya?\nEstem en una situació que ha d’avançar cap a un cantó o cap a l’altre. Portem anys així i ha arribat un punt en què molta gent veu que el sistema que tenim a l’Estat no ha evolucionat com hauria d’haver evolucionat.\nEntenc que és difícil poder avançar des de la seva posició, però el sentiment general dels d’aquí és que no sembla que acabin d’anar prou a l’hora, i això potser fa que les coses no avancin el que haurien d’avançar. Dir-li que caldria agilitzar la situació i poder anar tirant endavant. Veig que sí que s’estan fent coses per governar el país en diferents àmbits però malauradament la política eclipsa una mica els aspectes del dia a dia.\nNo ho sé. En tot cas això estaria en relació amb l’entrada de cares noves en política en els darrers anys. Gent jove que venen amb estudis, i carrera de Ciències Polítiques, que potser fan que la política evolucioni una mica.


AulaMèdia. Representació mediàtica i producció audiovisual adolescent. Montserrat Moix.\nRepresentació mediàtica i producció audiovisual adolescent\nL’anàlisi del contingut de les produccions audiovisuals realitzades per adolescents poden ser un bon instrument per fer una mirada crítica i reflexiva de la televisió. En aquest cas no sobre les pantalles dels emissors, sinó sobre les imatges construïdes pels joves. La seva experiència com a espectadores i espectadors mediàtics no és fàcilment separable de la seva competència com a constructors de nous textos audiovisuals. En aquest text presentem un resum de les anàlisis efectuades del contingut de 44 relats de ficció breus (la majoria no arriben als 3 minuts) realitzats per adolescents de diferents contextos socioculturals. La tipologia de vídeo de ficció que se’ls proposa fer en situació de tallers escolars és una mimficció. Un relat senzill, amb pocs esdeveniments i sense diàlegs sonors. L’absència de so simplifica el procés tècnic d’enregistrament i d’edició, tot mantenint la capacitat expressiva del contingut. La majoria es graven, a més, de forma lineal. Els nois i les noies construeixen aquests textos videogràfics de forma lliure i molt espontània, per tant, són construccions representatives dels seus interessos i motivacions, de les seves mirades sobre el món, així com un espai per fer sentir la seva veu.\nLa ficció videogràfica té diferents avantatges, entre ells entrar en el tema de la mirada (com em veuen, com em mostro, com em veig, etc.), que té tanta importància per als adolescents, en el canvi de papers respecte als mitjans (passar d’espectadora o espectador a agents que construeixen representacions adreçades a altres) o introduir-se en qüestions d’identitat a partir d’encarnar, de recrear personatges, d’escenificar (jugar a ser com..., fer com si fos...). També cal considerar la dimensió lúdica dels audiovisuals que freqüentment evidencien la mirada transgressora dels joves. Finalment, la producció comporta per als adolescents un coneixement més aprofundit dels codis audiovisuals, la reflexió sobre la selecció de les temàtiques que volen fer presents en el seu text i les que ometen, el tractament d’aquestes temàtiques, en definitiva un conjunt d’aspectes que els ajuden a construir-se una mirada més crítica que els és necessària per interactuar amb més instruments en l’entorn mediàtic que els envolta.\nLes anàlisis del contingut dels vídeos de ficció posen en evidència una gran diversitat d’aspectes, entre ells la influència del cinema i la televisió. Aquesta influència no la podem considerar com una relació simplista de causa-efecte. Encara que un 61% dels adolescents de l’estudi destini 3 o més hores diàries a la televisió, a les quals s’ha d’afegir el temps dedicat al cinema, als videojocs o a Internet. Hem de parlar d’una re-elaboració, on, entre altres coses, tant importants són els textos mediàtics que fan de referència, com la lectura interpretativa dels joves i els elements contextuals que emmarquen la situació comunicativa de producció (dinàmica de les interaccions socials, rols de gènere, rols de lideratge, etc.).\nEn el treball s’han analitzat una varietat d’aspectes: contingut narratiu, temes, personatges, escenaris, comprensibilitat, aspectes formals, relacionant-los amb les variables d’edat i gènere. Aquí, però, només s’exposaran els resultats sobre els temes i concretament sobre els que apareixen en un nombre més elevat de ficcions.\nEl tema que té un nivell de recurrència més alt entre totes les produccions és la categoria denominada "autoimatge" que inclou la d’identitat adolescent i la de mirada del grup, un conjunt d’aspectes que tenen a veure amb una representació del que es podria considerar com propi de la "cultura adolescent”, amb tota de diversitat de matisos que això comporta. Inclou ficcions que mostren aspectes com els rituals de relació entre els adolescents, la preocupació pel vestit i aparença, les actituds de rebel·lia i separació respecte dels adults, etc., ja sigui com a motiu principal del relat o com a element puntual. Amb mesures semblants apareix el tema de la violència. La més representada és la violència propera, baralles, agressions i amenaces, és a dir, la lligada als conflictes quotidians principalment en les relacions amb els iguals. Mentre que la violència més extrema (assassinats, suïcidis i violacions) obté xifres menys elevades. Tampoc són menyspreables les mesures de la categoria robatori i atracament, que pel seu tractament s’inclouen també en la categoria de violència. En un tercer lloc se situa la categoria amor i relacions de parella. El tema de l’enamorament ideal obté els percentatges més elevats, però si s’agrupen la resta de subcategories d’aquest apartat, en el conjunt dels vídeos acaben predominant les categories que mostren problemes respecte el fet amorós: disputes, infidelitats i sentiments de gelosia.\nEn un segon grup de mesures, amb percentatges menors de compareixença es troben per ordre de freqüència els temes de llei i policia, amistat, drogues, escola, tribus urbanes i enganys i trampes. Pel que fa al tema de llei i policia predomina la representació dels agents en la funció de detenció dels infractors, seguida de la de seguretat i protecció. Hi ha també, en alguns vídeos, una representació ridiculitzada de la policia. Els personatges amb rol de policia solen ser homes amb actituds dures. En la mirada que es fa de l’amistat, l’exposició dels aspectes problemàtics despunta sobre els positius, encara que la categoria de valoració de l’amistat també és força freqüent. Les drogues s’exposen des de dues perspectives, des d’una visió mediàtica relacionada amb el tràfic i la persecució, i, una altra, lligada a la compra i al consum. En la representació més real i quotidiana se sol mostrar el consum individual i també el cerimonial que implica i cap vegada les conseqüències negatives de la drogoaddicció. Quant a l’escola, la mirada més prevalent apunta a una representació negativa: conflictes i manca de respecte en relació amb els docents, avorriment, desmotivació, etc. Només en el cas dels alumnes d’educació compensatòria es manifesta una perspectiva positiva de l’espai de formació, com un recurs per lluitar contra el fracàs escolar i una porta de cara a la futura formació professional. El paper de docents sempre recau sobre personatges masculins. La temàtica d’engany i trampes abasta una diversitat de situacions: les relacions de parella, els atracaments i robatoris, l’escola i els jocs de taula. Finalment, la categoria de tribus urbanes, que obté xifres equiparades a les d’enganys i trampes, està composta de dos subtemes: conflictes entre tribus i estils de vida. La subcategoria de conflictes és la que aconsegueix més reiteració. Mentre que el tema d’estils de vida, que apunta a mostrar alguns aspectes externs de les tribus, les seves maneres i costums, és menys freqüent.\nEn resum, els resultats evidencien que el tema del conflicte "barallós" i sovint violent, que és tan freqüent en els textos dels mitjans, és també predominant en les ficcions analitzades. Si a aquest punt afegim la representació que els mitjans fan dels joves, tema que, com surt en les ficcions analitzades, és de vital importància per a ells i elles, trobem, entre altres coses, que les representacions mediàtiques no responen a una pluralitat de formes de ser adolescent sinó a la insistència en determinats estereotips. Es fan “visibles” uns tipus de joves i "invisibles" a altres, tot construint uns models que forçosament han de repercutir en la forma de comprendre el món i de comprendre’s. Difícilment poden restar al marge d’aquest joc de mirades en el que resulten tan reiteradament interpel·lats. Si tenim en compte les paraules de Avello i Muñoz, “la cultura juvenil es el efecto de un sistema comunicativo en el que el joven no encuentra lugar sino como objeto y como mensaje, pero nunca como sujeto”, segurament només recuperant i possibilitant la veu i la mirada dels adolescents, donant-los recursos per al qüestionament crític dels textos, les noies i els nois podran construir nous discursos, noves formes d’autorepresentació. Montserrat Moix